title: Niagara Falls (Kanada)

text: Suurin osa alueen ensimmäisistä siirtolaisista olivat brittiläisille uskollisia Yhdysvaltain vapaussodassa taistelijoita, jotka saapuivat alueelle sodan päättymisen aikoihin. He pakenivat Yhdysvalloista Kanadaan, sillä he pelkäsivät joutuvansa tuomituksi ja vainotuksi taisteltuaan hävinneen osapuolen riveissä. Vuonna 1790 valmistui "Portage Road", jota pitkin oli mahdollista ohittaa Niagaran putoukset. Ensimmäinen Niagarajoen ylittävä jalankulkijoille ja rattaille tarkoitettu riippusilta avattiin liikenteellä 1848. Sen jälkeen kun rautatie Hamiltonista valmistui, siltaa peruskorjattiin ja se muutettiin kaksikerroksiseksi, raideliikenteen kulkiessa yläpuolella ja muu liikenne sen alapuolisella kannella. Peruskorjattu silta valmistui vuonna 1855. Varsinainen kaupunki sai alkunsa 1856, kun pienehköön Elginin kylään liitettiin läheisiä alueita ja kaupungin uudeksi nimeksi valittiin "Clifton". Vuonna 1881 Clifton vaihtoi nimensä nykyiseen muotoon, Niagara Falls. Niagara Fallsin kaupunki ja erillinen Niagara Fallsin kylä yhdistyivät 1904 yhdeksi kaupungiksi.


title: Niagara Falls (Kanada)

text: Niagaran putousten johdosta alueen turismi on kasvanut voimakkaasti, etenkin 1900-luvulla.


title: Uoti (sukunimi)

text: Uoti on suomalainen sukunimi, joka on muun muassa seuraavilla henkilöillä:


title: Putkimies Pietarista

text: Putkimies Pietarista on Kalle Isokallion kirjoittama veijariromaani politiikasta ja bisneksestä. Se on Isokallion 13. romaani. Teos ilmestyi 2009 Tammen kustantamana.


title: Putkimies Pietarista

text: Romaani on satiiri kansalaistottelemattomuudesta, jonka ansiosta vihreä energia nousee arvoon. Pienyrittäjästä teollisuusneuvokseksi noussut varpaisjärveläinen Vilho Koistinen päättää ostaa jostakin Etelä-Suomesta sen verran maata, vajaat 500 hehtaaria, etteivät virkamiehet tule sanomaan mitä saa tehdä.


title: Putkimies Pietarista

text: Moskovassa on kuitenkin käynyt jo vuosikymmeniä sitten niin, että Kekkoselle sanotaan jotakin, jonka avulla hän taivuttelee Paasikiven YYA-sopimuksen jatkamiseen 20 vuodella. Koistisen ansiosta tuo salaisuus tulee julki.


title: Putkimies Pietarista

text: Henkilögalleriassa ovat mukana myös asianajaja Pekka Kappa ja venäläinen oligarkki Vasili Vissarov.


title: Putkimies Pietarista

text: Diplomi-insinöörin koulutus tuo kirjailija Isokalliolle ymmärryksen yrityksen teknisestä puolesta: hän tietää miten porakaivo porataan. Ja suuryrityksen entisenä johtajana kirjoittaja tuntee kaupan kiemurat ja yhdistää kirjassaan talouden ja politiikan. Kolumnissaan hän pyytää veronmaksajilta anteeksi, että kirjoitti kirjan, jonka ministeri Mauri Pekkarinen otti tosissaan ja liitti sen ehdotukset valtion energiapoliittiseen ohjelmaan.


title: Putkimies Pietarista

text: Isokallion tavaramerkki on humorististinen ristiretki poliitikkojen, elinkeinoelämän ja muiden valtaapitävien loputonta tyhmyyttä vastaan. Romaaneissaan hän esittää ajoittain tiukkaa yhteiskuntakritiikkiä kieli poskessa kirjoitetun irvailun lomassa. Kirjoittajana Isokallion tuottaa helppolukuista tekstiä, jossa monipolvisen tarinan langat solmiutuvat lopussa yhteen.


title: Ellen Svinhufvudin kakku

text: Ellen Svinhufvudin kakku on Ellen Svinhufvudin, Suomen kolmannen presidentin Pehr Evind Svinhufvudin puolison, mukaan nimetty kakku. Ellen Svinhufvud loi myös käsitteen "Maan äiti". Hän piti erityisesti Oy Stella Konditoria Ab:n mantelimarenkikakusta ja tarjosi sitä myös mielellään presidentinlinnan vieraille. Stella Konditoriasta kysyttiin, voisivatko he nimetä kakun presidentin rouvan mukaan. Lupa myönnettiin, ja niin kakku sai nimensä. Ellen Svinhufvudin kakusta tuli Stella Konditorian suosituin kakku. "Kotikokki"-lehti julkisti kakun reseptin sivuillaan vuonna 1956. Stella Konditoria esitteli siinä ykköstuotteensa, jotta maaseuduillakin asuvat voisivat itse valmistaa tätä kakkua.


title: Ellen Svinhufvudin kakku

text: Stella Konditoria rekisteröi kakun tuotenimen "Ellen Svinhufvudin kakku" vuonna 1994. Stockmann lopetti Stella Konditorian rekisteröimän kakun myynnin ja alkoi tarjota asiakkaille omaa Sans Rival -mantelikakkua markkinointilauseella ”Sans Rival -kakku[:] Perinteisen Sans Rival -kakun resepti on peräisin 1900-luvun alusta. Tätä klassikoksi muodostunutta herkullista kakkua on tarjoiltu jo mm. presidentin rouvan Ellen Svinhufvudin kahvipöydässä”. Asiasta alkoi oikeudenkäynti, jonka Stella Konditoria voitti. Markkinointioikeus kielsi markkinoimasta Sans Rival -kakkua siten, että se ei erotu tarpeeksi Ellen Svinhufvudin kakusta ja että sitä olisi tarjoiltu jo muun muassa Ellen Svinhufvudin kahvipöydässä. Kiellon tehosteeksi markkinaoikeus asetti 250 000 euron uhkasakon. Koska Stockmannin tilaukset olivat muodostaneet kolmasosan Stella Konditorian tuloista, konditoria meni konkurssiin, kun tilaukset loppuivat. Kakun oikeudet siirtyivät Raaseporissa toimivalle Billnäsin ruukin omistajalle Management Events -yhtiölle.


title: Abdelkader Ghezzal

text: Abdelkader Ghezzal (, s. 5. joulukuuta 1984 Décines-Charpieu, Rhône, Ranska) on algerialainen uransa lopettanut jalkapalloilija. Hyökkääjänä pelannut Ghezzal edusti viimeksi Serie B:ssa pelaavaa Calcio Comoa.


title: Abdelkader Ghezzal

text: Hänen nuorempi veljensä Rachid pelaa jalkapalloa Lyonissa.


title: Abdelkader Ghezzal

text: Ghezzal kiinnostui jalkapallosta, kun hänen isoisänsä Djilali oli kehottanut Ghezzalin isää Mohammedia viemään kuusivuotiaan pojan jalkapallokouluun. Ghezzal nostettiin 12-vuotiaana Vaux-en-Velin nuorten joukkueeseen. Sittemmin Ghezzal kävi pelaamassa Olympique Lyonin junioreissa ennen palaamistaan takaisin Vaux-en-Velinin junioreihin.


title: Abdelkader Ghezzal

text: Ammattilaisuransa Ghezzal aloitti Ranskassa Saint-Priestin joukkueessa, josta hän siirtyi vuonna 2005 yhden kauden jälkeen Italiaan kokeilemaan parempaa onnea uransa menestyksen kannalta. Ghezzal siirtyi aluksi Serie B:ssä pelanneeseen Crotoneen. Ensimmäisen kauden aikana Ghezzal pelasi kuusi ottelua, ja hänet lainattiin kesken kauden puoleksi vuodeksi Bielleseen, joka pelasi Serie C2 -tasolla. Ghezzal onnistui tekemään yhdeksän maalia 12 ottelussa.


title: Abdelkader Ghezzal

text: Kaudeksi 2006–2007 Crotone lainasi Ghezzalin Pro Sestoon, joka pelasi Serie C1 -tasolla. Hän kuului joukkueen vakiopelaajiin pelattuaan kauden aikana 31 ottelua, joissa hän onnistui tekemään yhdeksän maalia. Ghezzal palasi lainasopimuksen jälkeen takaisin Crotoneen, joka oli pudonnut kaudeksi 2007–2008 Serie C1:een. Paluu takaisin Crotoneen oli Ghezzalin kannalta menestyksekäs, sillä hän teki 19 maalia pelaamissaan 37 ottelussa. Tämä herätti myös ylemmän sarjatasojen seurojen kiinnotuksen, ja kesäkuussa 2008 hän allekirjoitti alustavasti sopimuksen Serie A:ssa pelanneen Genoan kanssa, mutta joukkueen oltua valmis lainaamaan hänet heti Serie B:hen, Ghezzal halusi vaihtaa seuraa.


title: Abdelkader Ghezzal

text: Heinäkuussa 2008 Ghezzal siirtyi toiseen Serie A:ssa pelanneeseen seuraan Sienaan, joka oli kiinnostunut Ghezzalin onnistuttua tekemään 20 maalia Crotonen paidassa. Ghezzal siirtyi Genoasta Sienaan yhteissopimuksella ja allekirjoitti Sienan kanssa neljän vuoden sopimuksen. Hän pelasi ensimmäisen Serie A -ottelunsa sarjan toisella kierroksella 14. syyskuuta 2008 Cagliaria vastaan. Ghezzal teki ottelussa myös avausmaalinsa Sienan paidassa. Yhteensä hän pelasi kauden aikana 37 ottelua, joissa syntyi viisi maalia.


title: Abdelkader Ghezzal

text: Toisella kaudella Ghezzal aloitti kautensa jälleen tekemällä kauden ensimmäisessä ottelussaan maalin, mutta tällä kertaa AC Milania vastaan. Milan voitti kuitenkin ottelun 1–2, Ghezzalin tasoitusmaalista huolimatta. Hänen kauden toinen maali syntyi vasta kuudennellatoista kierroksella Udinesea vastaan. Seuraavan kerran Ghezzal onnistui maalinteossa vierasottelussa Juventusta vastaan. Ottelun aikana Ghezzal teki kaksi maalia, joista jälkimmäinen syntyi rangaistuspotkusta. Maalien myötä ottelu päättyi 3–3. Ghezzal onnistui tekemään toistamiseen kaksi maalia yhden ottelun aikana, mutta tällä kertaa AS Baria vastaan. Molemmat osumat olivat tasoitusmaaleja. Siena voitti ottelun 3–2. Kauden päätyttyä hänelle kirjattiin 30 ottelua, joissa syntyi kuusi maalia. Lisäksi kauden aikana Ghezzal sai yhteensä kahdeksan keltaista korttia. Joukkueen pudottua Serie B:hen Ghezzal ilmoitti toukokuussa 2010 jättävänsä seuran, koska ei haluasi pelata Serie B:ssä.


title: Abdelkader Ghezzal

text: 1. heinäkuuta 2010 Bari ilmoitti tehneensä Sienan kanssa yhteisomistussopimuksen, jonka myötä Ghezzal siirtyi neljän vuoden sopimuksella Bariin ja vaihtokaupassa Siena sai Pedro Kamatan ja Filippo Carobbion. Ghezzal on joukkueensa viidenneksi parhaiten palkattu pelaaja, hän ansaitsee arviolta 600 000 euroa vuodessa.


title: Abdelkader Ghezzal

text: Ghezzal pelasi avausottelunsa Barin paidassa kauden ensimmäisellä kierroksella 29. elokuuta 2010 Juventusta vastaan. Avausottelusta lähtien Ghezzal on pelannut normaalin hyökkääjän roolin sijasta keskikentän laidalla. Ensimmäisen maalinsa hän onnistui tekemään Barin paidassa 27. helmikuuta 2011 kotiottelussa Fiorentinaa vastaan. Ghezzalin maali tasoitti ottelun lukemiin 1–1, joka oli myös lopputulos. Kauden päätyttyä Ghezzal oli onnistunut maalinteossa kaksi kertaa pelaamissaan 20 ottelussa.


title: Abdelkader Ghezzal

text: 31. elokuuta 2011 Ghezzal siirtyi Barista vuoden lainasopimuksella Cesenaan. Hän pelasi puolen vuoden aikana yhteensä 13 ottelua Serie A:ssa ja yhden Italian cupin ottelun, mutta ei tehnyt maaliakaan. Hän myös kärsi loukkaantumisista pitkin kautta, eikä tämän johdosta saanut vakiinnutettua avauspaikkaansa.


title: Abdelkader Ghezzal

text: Tammikuun lopulla 2012 Ghezzal siirtyi puolen vuoden lainasopimuksella Espanjaan Levanteen. Hän pelasi ensimmäisen ottelunsa Racing de Santanderia vastaan 4. helmikuuta 2012 tultuaan ottelun lopussa vaihdosta kentälle. Ghezzal onnistui ensimmäisen kerran maalinteossa Athletic Bilbaota vastaan 13. toukokuuta 2012. Hän teki ottelussa kaksi maalia, kun Levante voitti kotiottelun maalein 3–0. Kauden päätyttyä Ghezzal pelasi joukkueen riveissä 16 ottelua ja teki niissä kaksi maalia. Hän ilmoitti olleensa tyytyväinen Espanjassa pelaamiseen ja toivoi saavansa jatkosopimuksen La Ligaan. Levanten urheilujohtaja Manolo Salvador ilmoitti kuitenkin, ettei joukkue tule jatkamaan Ghezzalin sopimusta.


title: Abdelkader Ghezzal

text: Kesäkuussa 2012 Ghezzal ilmoitti ettei tulisi pelaamaan Barissa, josta hän alun perin lähti lainalle Cesenaan ja sitä kautta Levanteen.


title: Abdelkader Ghezzal

text: Ghezzal jäi Serie B:hen Barin riveihin lainasopimuksensa päätyttyä Espanjassa. Hän pelasi kauden 2012–2013 avausottelunsa 9. syyskuuta 2012 Ternanaa vastaan, jossa hän tuli vaihdosta kentälle. Ghezzal pelasi sittemmin edelliskauden tapaan keskikentän laidalla ja teki kauden aikana kaksi maalia. Avausmaali syntyi Bresciaa vastaan, jossa hän vei Barin 0–1 johtoon. Ottelu päättyi kuitenkin 1–1. Toinen maali syntyi heti seuraavassa Serie B -ottelussa Padovaa vastaan. Ghezzal teki 3–0 päättyneessä ottelussa, ottelun 2–0 maalin.


title: Abdelkader Ghezzal

text: Ghezzal siirtyi kaudeksi 2013–2014 Parmaan, mutta hänet lainattiin saman tien Latina Calcioon, joka nousi kyseiseksi kaudeksi ensimmäistä kertaa Serie B:hen. Hän pelasi kauden aikana 25 sarjaottelua ja teki niissä kaksi maalia.


title: Abdelkader Ghezzal

text: Kaudella 2014–2015 Ghezzal pelasi ensimmäiset ottelunsa Parman paidassa. Ghezzal pelasi kauden aikana yhdeksäntoista ottelua ja ei tehnyt maaliakaan kauden aikana.


title: Abdelkader Ghezzal

text: Ghezzal siirtyi kaudeksi 2015–2016 Serie B:hen Calcio Comon riveihin. Hän pelasi kauden aikana viisitoista sarjaottelua, eikä tehnyt edellisen kauden tapaan yhtään maalia.


title: Abdelkader Ghezzal

text: Kauden päätyttyä Ghezzal ilmoitti 18. joulukuuta 2016 lopettavansa pelaajauransa ja keskittyvänsä auttamaan veljensä Rachid Ghezzalin jalkapallouraa.


title: Abdelkader Ghezzal

text: Ghezzal päätti edustaa Ranskan sijasta vanhempiensa kotimaata Algeriaa ja kertoi Sienan virallisen sivun haastattelussa halukkuudestaan pelata Algerian maajoukkueessa ja odottavansa mahdollista kutsua. 12. marraskuuta 2008 Algerian valmentaja Rabah Saâdane nimesi hänet Ranskassa pelattavaan ystävyysotteluun Malia vastaan. Ensimmäisen maalinsa Ghezzal teki 11. helmikuuta 2009 ystävyysottelussa Beniniä vastaan.


title: Abdelkader Ghezzal

text: Ghezzal pelasi ensimmäiset arvokisansa Algerian joukkueessa vuoden 2010 Afrikan kisoissa. Hän oli jokaisessa Algerian ottelussa avauksessa, mutta ei onnistunut kertaakaan maalinteossa. Algeria eteni kisoissa aina pronssiotteluun saakka, jossa se hävisi Nigerialle maalein 1–0.


title: Abdelkader Ghezzal

text: Ghezzal valittiin Algerian joukkueeseen vuoden 2010 MM-kisoihin, jossa hän toimi vaihtopelaajan roolissa. Ghezzal pääsi maansa avausottelussa kentälle 58 minuutin jälkeen ja sai noin minuuttia myöhemmin keltaisen kortin. Se oli samalla kolmanneksi nopein saatu varoitus vaihtopelaajana MM-kisoissa. 73 minuutin kohdalla Ghezzal sai toisen keltaisen kortin, joka tarkoitti ulosajoa. Se oli samalla MM-kisahistorian nopein ulosajo vaihtopelaajalle.


title: Abdelkader Ghezzal

text: Ghezzal pelasi myöhemmin Algerian viimeisessä alkulohkon ottelussa Yhdysvaltoja vastaan, jossa hän tuli vaihdosta kentälle.


title: Abdelkader Ghezzal

text: Ghezzal syntyi Décines-Charpieussa, Ranskassa algerialaisille vanhemmille ja on heidän tapaansa muslimi. Hän on kertonut Ramadanin olevan hankalinta toteuttaa, sillä Italiassa päivät ovat sinä aikana liian pitkiä ja kuumia ammattiurheilijalle, jotta hän voisi paastota samaan aikaan ja saada itsestään kaiken irti peleissä ja harjoituksissa.


title: Kuninkaansaari (kirja)

text: Kuninkaansaari – Akvarellinkeveä saaripäiväkirja kolmelta vuosikymmeneltä on kotkalaissyntyisen insinöörikommodori evp., taiteilija Alpo Tuurnalan akvarelleja sisältävä päiväkirja kesäelämästä Kuninkaansaaressa silmänkantaman päässä Helsingistä.


title: Kuninkaansaari (kirja)

text: Tuurnalan perheen kesäpaikka on yli 30 vuotta ollut yleisöltä suljettuna olleella linnakesaarella, jonka tunnelmia Tuurnala on erityisesti leipätyöstä vuonna 2000 eläkkeelle jäätyään ikuistanut akvarelleiksi. Saaren 1500-luvulta alkava sotaisa historia ei näy kuvissa vaan niiden aiheina ovat luonto ja saaren mökkielämän rauha. Akvarelleja on ollut esillä muun muassa Kotkassa Merikeskus Vellamossa kesällä 2009. Kirja julkistettiin näyttelyn yhteydessä.


title: Turun Taidegraafikot

text: Turun Taidegraafikot ry. on Turun seudun taidegraafikkojen ammattiyhdistys. Se sai alkunsa Grafica-ryhmän vuonna 1932 pitämästä näyttelystä, jossa mukana olleet graafikot perustivat vuonna 1933 Turun Graafillisen Taiteen Yhdistyksen – Förening för Grafisk Konst i Åbo (TGTY). Vuodesta 1967 yhdistyksen nimi on ollut Turun Taidegraafikot ry.


title: Turun Taidegraafikot

text: Vuonna 1933 seitsemän turkulaista taiteilijaa piti grafiikan ryhmänäyttelyn nimellä Grafica-ryhmä 1932 Turun Sanomien uuden liiketalon aulassa. Mukana olivat seuraavat graafikot: Ester Borg, Ander Holmqvist, Viljo Lehmussaari, Josef Manulkin (Manuel), Aili Olofsson, Laila Säilä ja Edith Wiklund. Näyttelyn jälkeen he perustivat Turun Graafillisen Taiteen Yhdistyksen – Förening för Grafisk Konst i Åbo (TGTY). Perustava kokous pidettiin Lehtisen kahvilassa 17. maaliskuuta 1933. Valtakunnallinen Suomen taidegraafikkojen liitto oli perustettu kaksi vuotta aikaisemmin 1931.


title: Turun Taidegraafikot

text: Ensimmäinen puheenjohtaja oli Teodor Schalin. Seuraava puheenjohtaja oli Viljo Lehmussaari vuoteen 1962 asti. Heidän jälkeensä puheenjohtajina ovat olleet Reijo Koskela, Raimo Kanerva, Alku Avanto, Vieno Orre, Jouni Boucht, Juhani Vikainen, Veikko Lehtovaara, Tanja Ubaleht, Hannu Hämäläinen, Hanna Tammi ja Juha Joro.


title: Meritie – Navigoinnin historia

text: Meritie – Navigoinnin historia on John Nurmisen Säätiön julkaisema historiateos, jonka kirjoittaja on Donald S. Johnson ja päätoimittajana on säätiön puheenjohtaja Juha Nurminen. Teos syntyi heidän viisivuotisen yhteistyönsä tuloksena. Heidän lisäkseen kirjan tekemisessä on ollut mukana asiantuntijoista koostuva toimituskunta. Teos tuo esiin niitä syitä, miksi eurooppalaiset merenkulkijat lähtivät maailman ääriin, mutta ensisijaisesti se kertoo merenkuluntaidoista. Kirjan ilmestymisen jälkeen Juha Nurminen palkittiin tiedonjulkistamisen elämäntyöpalkinnolla.


title: Meritie – Navigoinnin historia

text: Teoksen kuva-aineisto on peräisin eri puolilta maailmaa lähes sadasta museosta ja kirjastosta. Teoksen on Englannissa julkaissut brittiläinen merikirjallisuuteen erikoistunut kustantamo Conway Maritime Press nimellä "The History of Seafaring – Navigating the World's Oceans".


title: Meritie – Navigoinnin historia

text: Teoksen pääkirjoittaja Donald S. Johnson on merihistorioitsija ja kokenut purjehtija. Johnson on tutkimuksissaan saanut esiin uutta tietoa, joka on osittain ristiriidassa perinteisten vallalla olevien näkemysten kanssa. Hän on pohjoisamerikkalainen, mikä kriitikon mukaan välittyy teoksen kertomassa historiassa siten, että Amerikan pohjoispuolen löytäminen saa merkittävän osan tilasta. Muuten painotus Euroopan merenkulun historiaan on kirjan toisen tekijän ja sen kustantajan edustajan Juha Nurmisen mukaan tietoinen ratkaisu, sillä merenkulusta on kirjoitettu hyllymetreittäin, ja siksi aihetta oli rajattava. Navigoinnin historia käydään kuitenkin läpi aina tunnettuun yksinpurjehtijaan Joshua Slocumiin saakka. Sittemmin kehittyneet elektroninen ja satelliittipaikannus jäävät teoksessa vähäiselle käsittelylle, sillä "meriromantiikkaa on vaikea löytää vikisevistä pömpeleistä". Mukana on ”maailman parhaan laivapiirtäjän” Björn Landströmin kuvia. Historiallisten tosiasioiden oheen teoksessa on myös osuus tarujen kuningas Arthurin merimatkoista.


title: Meritie – Navigoinnin historia

text: Teos esittelee löytöretkien motiiveja, joita olivat kaupallisten lähtökohtien ohella myös uskonnolliset, sotilaalliset ja valtapoliittiset motiivit. Teoksen kuvituksena käytetyistä kartoista osa on peräisin John Nurmisen Säätiön omista karttakokoelmista.


title: Meritie – Navigoinnin historia

text: Britannica mainitsee teoksen kuvituksen – maalaukset, piirustukset, kartat, valokuvat – kannalta poikkeuksellisen hienoksi teokseksi, joka pitäisi hankkia jokaisen merenkulusta edes etäisestikin kiinnostuneen.


title: Meritie – Navigoinnin historia

text: Teos on julkaistu myös Ranskassa, Saksassa, Espanjassa ja Portugalissa kunkin maan kielellä. Teos on valittu vuonna 2007 Frankfurtin kirjamessujen parhaaksi kirjaksi.


title: Kuninkaansaari

text: Kuninkaansaari (ruots. "Kungsholmen") on Helsingin edustalla oleva saari, joka sijaitsee Santahaminan ja Vallisaaren välissä ja on yhdistetty maapenkerellä Vallisaareen. Saaren omistaa Metsähallitus, joka on luovuttanut sen vuokralle Puolustusvoimille. Vuonna 2008 Puolustusvoimat luopui saaresta, ja sen siivoaminen siviilikäyttöön aloitettiin. Saaren yleisökäyttö alkoi keväällä 2016.


title: Kuninkaansaari

text: Saaren nimenä on vanhoissa kartoissa ollut muiden muassa Bockholmen (1640-luvulla), Båck-Hollmen (1775) ja KungsHolmen (1778). Viimeksi mainittu nimi tuli käyttöön Ruotsin kuninkaan Kustaa III:n vierailtua Suomenlinnassa vuonna 1775. Vuodesta 1855 ruotsinkielinen nimi on ollut nykyisessä muodossa. Suomalaisena käännösnimenä oli 1920-luvulla käytössä Kuningassaari ja 1940-luvulta lähtien Kuninkaansaari.


title: Kuninkaansaari

text: Kuninkaansaari on kuulunut Helsingin sisääntuloväyliä vartioineiden linnoitussaarten ketjuun. Linnoittamista alettiin vahvistaa, kun Suomi liitettiin Venäjään vuosien 1808–1809 sodan seurauksena.


title: Kuninkaansaari

text: Kokonaisuuteen Vallisaari–Suomenlinna–Kuninkaansaari kuuluvalle saariryhmälle on luotu hoitosuunnitelma. Alue on valtakunnallisesti merkittävää maisema-aluetta.


title: Kuninkaansaari

text: Saarten käyttöä pohtineen työryhmän ehdotus julkistettiin maaliskuussa 2013. Työryhmän näkemyksen mukaan saaria on pyrittävä kehittämään niin, että ne avataan vaiheittain virkistys- ja ulkoilukäyttöön, ja matkailua niillä kehitetään hyödyntäen saarten kulttuuri- ja sotahistoriaa, luontoa ja yhteyttä Suomenlinnan maailmanperintökohteeseen.


title: Kuninkaansaari

text: Kuninkaansaari avautui yhdessä Vallisaaren kanssa virkistyskäyttöön keväällä 2016. Vallisaareen, josta pääsee kävellen Kuninkaansaareen, kulkee kesäisin (1.5.–30.9.) yhteysvene Kauppatorilta tunnin välein.


title: Ornitiini

text: Ornitiini (CHNO) on kaksi aminoryhmää sisältävä aminohappo. Ornitiini on tärkeä osa niin kutsuttua ureakiertoa. Jotkut urheilijat käyttävät ornitiinia ravintolisänä sen kasvuhormonin tuotantoa lisäävän vaikutuksen vuoksi.


title: Ornitiini

text: Ureakierrossa arginaasientsyymi hajottaa arginiinin ornitiiniksi ja ureaksi. Elimistössä oleva ammoniakki muodostaa karbamoyylifosfaattia, joka reagoi ornitiinin kanssa ornitiinitranskarbamylaasin katalysoimana sitrulliiniksi ja fosfaatti-ioniksi. Kahden muun vaiheen jälkeen vapautuu jälleen arginiinia.


title: Ornitiini

text: Monet bakteerit, kuten "Escherichia coli" voivat valmistaa ornitiinia myös glutamiinihaposta. Myös kasvit tuottavat ornitiinia pääasiassa glutamiinihaposta.


title: Ornitiini

text: Ornitiinista eliöt voivat valmistaa putreskiinia ornitiinidekarboksylaasientsyymin avulla. Putreskiinia käytetään muiden polyamiinien, kuten spermiinin biosynteesiin. Kasvit valmistavat ornitiinista sekä putreskiinista ja muista polyamiineista useita erilaisia alkaloideja.


title: Ornitiini

text: Tilaa, jossa elimistön ornitiini-, sitrulliini- ja ammoniakkipitoisuudet ovat koholla kutsutaan HHH-oireyhtymäksi (hyperornitianemia-hyperammonaemia-hypersitrillinuria). Oireyhtymään liittyy myös voimakas oroottihapon eritys. HHH-oireyhtymä johtuu mitokondrioiden ornitiinitranslokaasientsyymin puutteesta. Taudin oireita ovat väsymys, huonovointisuus, henkinen jälkeenjääneisyys ja epilepsia.


title: Ornitiini

text: Harvinaisessa pyörörappeuma-hyperornitinemiassa ornitiinipitoisuus on korkealla ornitiiniaminotransferaasientsyymin vähäisyyden takia. Tauti johtaa näkökyvyn heikkenemiseen ja lopulta sokeuteen. Ensimmäiseksi heikkenee pimeänäkö. Korkeat ornitiinipitoisuudet estävät lihasten energia-aineenvaihdunnalle erittäin tärkeiden kreatiinin ja fosfokreatiinin biosynteesiä ja voi johtaa näin myös aineenvaihdunnan häiriöihin. Tauti on yleisin suomalaisilla.


title: Juice 4ever

text: Juice 4ever on tribuuttialbumi, jolla eri suomalaisartistit tulkitsevat Juice Leskisen kappaleita. Se julkaistiin vuonna 2009. Kaikki levyn laulajat ovat Juicen vanhoja ystäviä ja yhteistyökumppaneita.


title: Juice 4ever

text: Albumi voitti radioiden Kuukauden Levy -äänestyksen joulukuussa 2009.


title: Hopearuutana

text: Hopearuutana ("Carassius gibelio") on särkikalojen heimoon kuuluva kalalaji.


title: Hopearuutana

text: Suurimmillaan hopearuutana voi olla pituudeltaan 45 senttimetriä ja painaa 3 kilogrammaa. Hopearuutana on nimensä mukaan hopeanhohtoinen, ja se on myös pulleampi kuin ruutana. Hopearuutanalla on siivilähampaita 39–54, kun ruutanalla niitä on ainoastaan 23–34. Lajitunnistuksen varmistaminen vaatii kalojen avaamisen. Ruutanan vatsakalvo on vaalea, kun taas hopearuutanan on tumma. Kala on läheistä sukua kultakalalle, jota on aiemmin pidetty sen alalajina.


title: Hopearuutana

text: Hopearuutanan lisääntyminen on tehokasta: Saman lajin koiraita ei välttämättä tarvita, kun jonkin muun särkikalan koiraita on kutupaikalla. Vieraan lajin maiti aktivoi mätimunan sisällä olevan alkion. Tällä tavoin ei synny lajiristeymiä, vaan hopearuutana naaras synnyttää itsestään kopioita (gynogeneesi).


title: Hopearuutana

text: Hopearuutana on tulokaslaji Suomessa. Sen saapuminen varmistettiin vuoden 2005 alussa, kun Riista- ja kalatalouden tutkimuslaitoksen tutkijat onkivat niitä ylös Helsingin Vanhankaupunginlahdelta. Hopearuutanaa on tavattu myös rehevistä järvistä. Suurin Suomessa saatu hopearuutana painoi hieman yli kaksi kiloa. Hopearuutanoita istutettiin vuoden 1940 lopussa eri puolelle Viroa, mistä se levisi aikaa myöten Helsingin edustalle. Yksi hopearuutanan nopean leviämisen syy on sen kyky sopeutua elinympäristöönsä. Se viihtyy parhaiten rehevissä ja lämpimissä vesissä. Hopearuutana on yksi esimerkkilaji, joka tulee hyötymään ilmaston lämpenemisestä. Suomessa tavattavat hopearuutanat ovat usein naaraita. Hopearuutana on erittäin haitallinen vieraslaji, mutta sen torjumiseksi on tuskin mitään tehtävissä.


title: Hevoskuiskaaja (elokuva)

text: Hevoskuiskaaja ("The Horse Whisperer") on vuonna 1998 ilmestynyt yhdysvaltalainen elokuva, joka perustuu Nicholas Evansin samannimiseen romaaniin. Elokuvan ohjasi Robert Redford, ja sen pääosaa näyttelee Scarlett Johansson. Elokuva kertoo teinitytöstä, jonka elämä muuttuu täysin ratsastusonnettomuuden myötä. Tyttö lähtee äitinsä kanssa hevoskuiskaajan luokse hakemaan apua traumatisoituneelle hevoselleen.


title: Hevoskuiskaaja (elokuva)

text: Teini-ikäinen Grace MacLean (Johansson) ja hänen paras ystävänsä Judith (Bosworth) lähtevät aikaisena talviaamuna ratsastamaan hevosillaan, Pilgrimillä ja Gulliverilla. Heidän noustessaan jäistä rinnettä Gulliver liukastuu ja osuu Pilgrimiin. Molemmat hevoset kaatuvat, raahaten tytöt mukanaan tielle ja rekan eteen. Judith ja Gulliver saavat surmansa, Gracen ja Pilgrimin haavoittuessa vakavasti. Grace, jonka jalka joudutaan onnettomuuden seurauksena osittain amputoimaan, masentuu ja vetäytyy itseensä. Pilgrim taas on traumatisoitunut ja hallitsematon siihen pisteeseen, että jo lopettamista suositellaan. Gracen äiti, Annie (Scott Thomas), vahvatahtoinen mutta työnarkomaani päätoimittaja, ei salli hevosen lopettamista, aavistaen Pilgrimin toipumisen liittyvän myös Graceen.


title: Hevoskuiskaaja (elokuva)

text: Etsien epätoivoisesti keinoa auttaa sekä Gracea että Pilgrimiä toipumaan Annie etsii käsiinsä "hevoskuiskaajan", Tom Bookerin (Redford), kaukana Montanan vuorilla. Tom suostuu auttamaan, mutta ainoastaan jos Grace lupaa auttaa häntä. Grace myöntyy vastahakoisesti, ja hän sekä Annie muuttavat Bookerin karjatilalle, missä Tom asuu veljensä ja tämän perheen kanssa. Kun Pilgrim ja Grace hitaasti alkavat toipua onnettomuudesta, Annie ja Tom alkavat rakastua toisiinsa. Kuitenkin, kumpikaan heistä ei halua myöntää tunteitaan - Annie on naimisissa ja Tomin sydän on jo kerran murtunut, hänen vaimonsa jättäessä hänet ymmärtäessään kuuluvansa kaupunkiin, ei karjatilalle.


title: Hevoskuiskaaja (elokuva)

text: Tilanne laukeaa kun Robert MacLean (Neill), Gracen isä ja Annien aviomies, saapuu odottamatta tilalle. Annie joutuu yhä syvemmälle tunteiden sekasotkuun joutuessaan puntaroimaan tunteitaan Tomia sekä perhettään kohtaan. Pian, Tomin avulla, Grace viimein ottaa viimeisen askeleen hänen ja Pilgrimin toipumisessa - ja ratsastaa Pilgrimillä jälleen. Kun MacLeanit ovat lähdössä ranchilta, Robert kertoo Annielle että tiesi tämän olevan rakastunut Tomiin, ja pyytää tätä tekemään päätöksensä tavalla tai toisella ennen kuin he lähtevät. Vaikka Annie toivoo että voisi jäädä ranchille Tomin luokse, hän tietää myös kuuluvansa kaupunkiin kuten tämän vaimo. Elokuva päättyy Annien ajaessa takasin kotiin, Tomin katsellessa häntä kukkulan huipulta.


title: Sylvan Ebanks-Blake

text: Sylvan Ebanks-Blake (s. 29. maaliskuuta 1986 Cambridge) on englantilainen jalkapalloilija, pelipaikaltaan hyökkääjä. Hän edustaa valioliigaseura Wolverhamptonia.


title: Sylvan Ebanks-Blake

text: Ebanks-Blake aloitti jalkapallouransa Cambridge Unitedin joukkueessa, mutta pääsi jo nuorella iällä suurseura Manchester Unitedin junioriakatemiaan, missä hän pääsi juhlimaan FA Youth Cupin voittoa vuonna 2004.


title: Sylvan Ebanks-Blake

text: Debyyttinsä Manchester Unitedin edustusjoukkueessa hän teki lokakuussa 2004 liigacupin ottelussa Crewe Alexandraa vastaan, ja vuotta myöhemmin ensimmäisen maalinsa edustusjoukkueessa niin ikään liigacupissa Barnetin verkkoon. Lupaavasti alkanut ura koki kuitenkin vastoinkäymisen, kun Ebanks-Blake joutui olemaan loppukauden keväällä 2005 sivussa loukkaantumisen takia, eikä hän kyennyt enää tekemään läpimurtoa Unitedin edustusjoukkueessa. Tammikuussa 2006 hän lähti lainalle belgialaisen Royal Antwerpin joukkueen, missä hän teki yhdeksässä sarjapelissä neljä maalia.


title: Sylvan Ebanks-Blake

text: Palattuaan kesällä Englantiin Ebanks-Blake teki sopimuksen mestaruussarjajoukkue Plymouth Argylen kanssa. Plymouthissa Ebanks-Blake sai enemmän vastuuta ja teki kaudella 2006–2007 kymmenen maalia. Seuraavalla kaudella hän vietti paljon aikaa vaihtopenkillä, mutta teki kuitenkin 11 maalia vuodenvaihteeseen mennessä.


title: Sylvan Ebanks-Blake

text: Vuoden 2008 tammikuussa Ebanks-Blake siirtyi 1,5 miljoonalla punnalla neljä ja puolivuotisella sopimuksella nykyiseen seuraansa Wolverhamptoniin, missä vire jatkui hyvänä; Ebansk-Blake teki ensimmäisessä kahdeksassa ottelussaan Wolvesin paidassa seitsemän maalia ja palkittiin maaliskuun parhaana pelaajana. Kauden päätteeksi Ebanks-Blake voitti mestaruussarjan maalikuninkuuden 23 maalillaan. Ebanks-Blaken hyvä maalivire jatkui myös kaudella 2008–2009 kun hän voitti jälleen sarjan maalikuninkuuden 25 maalillaan ja valittiin myös mestaruussarjan vuoden pelaajaksi. Ebanks-Blake varmisti myös Wolverhamptonin nousun pääsarjaan tehtyään 1-0-voittomaalin päätöskierroksen ottelussa Queens Park Rangersia vastaan.


title: Pauli Antero Turpeinen

text: Pauli Antero Turpeinen (myös P. A. Turpeinen) on kuvitteellinen hahmo "Maalaiskomedia"-sarjoissa. Turpeinen on melko yksinkertainen, ja hänen ammattinsa on huoltamoyrittäjä. Turpeinen oli naimisissa Viola Turpeisen kanssa, mutta erosi ja meni naimisiin Violan baariapulaisen Tuulia Huttusen kanssa. "Mooseksen perintö" -sarjassa Turpeinen löytää kassakaapin, jossa on hänen isänsä tekemä testamentti, ja hänestä tulee miljonääri. P. A. Turpeista esittää Risto Salmi, mutta joissakin teatteriversioissa häntä esittää Harri Ekonen.


title: Hurmion tyttäret

text: Hurmion tyttäret on Satu Koskimiehen vuonna 2009 ilmestynyt kaunokirjallinen teos.


title: Hurmion tyttäret

text: Koskimies kirjoittaa kuplivan 1920-luvun nuorten Tulenkantaja-runoilijoiden Elina Vaaran ja Katri Valan elämästä. Heidän näkökulmansa kautta mukana ovat myös Tulenkantajien merkkimiehet Lauri Viljanen, Yrjö Jylhä ja Olavi Paavolainen. Romaanin pohjana on käytetty alkuperäislähteitä, kuten kirjeitä ja muita dokumentteja, ja teosta elävöittävät runonäytteet.


title: Hurmion tyttäret

text: Kirjan kieli jäljittelee 1920-luvun nuorten runoilijattarien tyyliä.


title: Hurmion tyttäret

text: Teoksen lopussa on heti alkuun luettavaksi sopiva kirjoittajan teksti, joka avaa henkilöhahmoja lukijalle.


title: Hurmion tyttäret

text: Koskimies on työskennellyt runouden parissa vuosikymmenet, ja radiossa kuultiin yli kolmenkymmenen vuoden ajan ohjelma "Tämän runon haluaisin kuulla", jota hän toimitti yhdessä Juha Virkkusen kanssa ja joista syntyi kolme samannimistä runoantologiaa, Tämän runon haluaisin kuulla 1-3.


title: Leanne Baker

text: Leanne Baker (s. 8. tammikuuta 1981 Hamilton) on uusiseelantilainen vasenkätinen tennispelaaja. Hän aloitti tenniksenpeluun yhdeksänvuotiaana ja siirtyi ammattilaiseksi vuonna 1998. Hänen paras listasijoituksensa on kaksinpelissä 260. helmikuulta 2007 ja nelinpelissä 108. tammikuulta 2005.


title: Priargunskin piiri

text: Priargunskin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1962 perustetun piirin pinta-ala on 5 100 neliökilometriä. Asukkaita on 25 600 henkeä (vuonna 2009).


title: Priargunskin piiri

text: Priargunskin piiri sijaitsee Taka-Baikalian kaakkoisosassa. Lounaassa se rajoittuu Krasnokamenskin, luoteessa Aleksandrovski Zavodin ja pohjoisessa Kalgan piireihin. Idässä Argun-joki erottaa sen Kiinasta.


title: Priargunskin piiri

text: Piiriin kuuluvat Priargunskin ja Klitškan kaupunkimaiset taajamat sekä 11 maalaiskuntaa: Byrka, Dosatui, Duroi, Molodjožnyi, Novotsuruhantui, Pogadajevo, Pogranitšnyi, Starotsuruhantui, Uruljungui, Ust-Tasurkai ja Zorgol. Hallinnollinen keskus on Priargunsk. Asutuskeskuksia on yhteensä 22.


title: Priargunskin piiri

text: Asukkaista suurin osa on venäläisiä. Lisäksi on burjaatteja, ukrainalaisia ja tataareja.


title: Priargunskin piiri

text: Priargunskissa on Tšitan ja Kiinan väliseltä rautatieltä Haranorin asemalla haarautuvan sivuradan pääteasema. Matkaa aluepiirin pääkaupunkiin on rautateitse 595 kilometriä.


title: Priargunskin piiri

text: Talous perustui 1990-luvun puoliväliin saakka kaivosteollisuuteen. Nykyään tärkein elinkeino on maatalous, joka on erikoistunut lampaanhoitoon. Lisäksi on elintarviketeollisuutta.


title: Priargunskin piiri

text: Priargunskissa toimii kotiseutumuseo. Paikallislehtenä ilmestyy "Priargunskaja zarja". Seudulla on lukuisia arkeologisia muistomerkkejä. Niistä huomattavimmat ovat Hirhir-joen suulla sijaitsevat Tšingis-kaanin veljen Jötši Kasarin hallintokaupungin jäänteet.


title: Team RadioShack

text: Team RadioShack oli maantiepyöräilyn ammattilaistalli, joka oli toiminnassa vuosina 2010–2011. Joukkueen pääsponsori oli elektroniikkayritys RadioShack, joka perusti tallin yhteistyössä pyöräilijä Lance Armstrongin kanssa. Joukkueen perustamisesta kerrottiin 23. heinäkuuta 2009. Armstrong ilmoitti edustavansa tallia kilpailijana paitsi pyöräilyssä, myös juoksussa ja triathlonissa. Helmikuussa 2011 Armstrong ilmoitti lopettavansa pyöräilyuransa.


title: Team RadioShack

text: Kansainvälinen pyöräilyliitto UCI myönsi Team RadioShackille UCI ProTour -lisenssin vuoteen 2013 saakka. Tallipäällikkönä toimi Johan Bruyneel ja muissa johtotehtävissä Dirk Demol, Alain Gallopin, Vjatšeslav Jekimov ja José Azevedo.


title: Team RadioShack

text:
Team RadioShack yhdistyi kaudelle 2012 Team Leopard-Trekin kanssa nimellä RadioShack-Nissan-Trek.
"Tilanne 23. helmikuuta 2011"


title: Triptyykki (kirja)

text: Triptyykki on Karin Slaughterin kirjoittama ja vuonna 2006 julkaistu rikosromaani. Annukka Kolehmaisen suomennoksen julkaisi Tammi vuonna 2009.


title: Triptyykki (kirja)

text: Teos on kunnianosoitus yhdysvaltalaiselle Atlantan kaupungille – kulturellille, värikkäälle ja suvaitsevaiselle, mutta myös väkivaltaiselle. Se aloittaa Slaughterin uuden trillerisarjan.


title: Triptyykki (kirja)

text: Teoksen päähenkilöitä ovat etsivä Will Trentin ohella etsivä Michael Ormewood sekä koulutoverinsa raiskauksesta ja murhasta tuomittu, mutta juuri vankilasta vapautunut John Shelley.


title: Triptyykki (kirja)

text: Slaughter kehittelee juonta taitavasti, niin että se kriitikon sanoin kantaa loppuun asti. Hänen luomansa maailma ei ole kaunis, vaan se on realistinen.


title: Triptyykki (kirja)

text: Osavaltion poliisin Georgia Bureau of Investigationin (GPI) palveluksessa oleva erikoisagentti Will Trent on päässyt julman sarjaraiskaajan jäljille, kun hän joutuu tekemisiin Atlantan poliisin etsivä Michael Ormewoodin kanssa, joka on saanut vihiä tapauksesta, josta Will on kiinnostunut. Ormewoodin menneisyyteen kuuluu siveyspoliisissa työskentelevä Angie Polaski, joka on ainoa nainen, jota Will on koskaan rakastanut. Ja Will on kuulunut Angien menneisyyteen aina siitä lähtien, kun hän oli kahdeksanvuotias.


title: Triptyykki (kirja)

text: Toisen näkökulman tarinaan tuo John Shelley, joka viisitoistavuotiaana tuomittiin naapurintytön raiskaamisesta ja murhaamisesta ja joka on juuri päässyt vankilasta vietettyään siellä kaksikymmentä vuotta. John yrittää pysyä erossa hankaluuksista ja pitää ehdonalaisvalvojansa tyytyväisenä, kun sattumalta käy ilmi, että hän liittyy jotenkin sarjaraiskaajaan. Ellei John ryhdy nopeasti toimiin, hän joutuu takaisin vankilaan.


title: Triptyykki (kirja)

text: Will ja Michael ryhtyvät selvittämään tapausta, johon liittyy Atlantan vuokrakasarmien parittajia ja prostituoituja. Will ja Angie aloittavat taas kummallisen suhteensa kahden vuoden tauon jälkeen. Will pyrkii kaikin keinoin salaamaan lukihäiriönsä, jonka paljastuminen päättäisi hänen uransa, ja Willille ura on ainoa asia, joka pitää poissa menneisyyden painajaiset.


title: Petra Langrová

text: Petra Píchalová-Langrová (s. 27. kesäkuuta 1970 Prostějov, Tšekkoslovakia) on tšekkiläinen tenniksenpelaaja, joka toimi ammattilaisena vuosina 1986–1998. Hänen saavuttamansa korkein sija oli 53. kaksinpelissä ja 35. nelinpelissä. Hän saavutti WTA Tourilla kaksinpelissä yhden voiton ja nelinpelissä viisi voittoa.


title: Petra Langrová

text: Langrová pääsi Wimbledonissa (1994) ja Australian avoimilla (1989, 1993) toiselle kierrokselle. Ranskan (1996) ja Yhdysvaltain avoimilla (1996) hän pääsi kolmannelle kierrokselle.


title: Luettelo NBA-mestareista

text: Tämä on luettelo NBA-mestareista.


title: Karviná

text: Karviná (, ) on kaupunki Määrin-Sleesian läänissä Tšekissä maan itäosassa Olzajoen rannalla. Kaupunki on yksi Tšekin tärkeimmistä hiilikaivosten osalta. Se on myös Karvinán piirikunnan keskus.


title: Karviná

text: Kaupungissa on 63 045 asukasta (2006), joista 8,5 prosenttia on slovakkeja ja kahdeksan prosenttia puolalaisia. Puolalaisten osuus väestöstä on laskussa. Alueella on myös romanien muodostama keskittymä.


title: Karviná

text: Karvinán ystävyyskaupunkeja ovat:


title: Bree Turner

text: Bree Nicole Turner (s. 10. maaliskuuta 1977 Palo Alto, Kalifornia) on yhdysvaltalainen näyttelijä. Hänet tunnetaan parhaiten Rosalee Calvertin roolista yliluonnollisessa tv-sarjassa "Grimm", jossa hän esiintyi vuosina 2012–2017. Lisäksi Turner on esiintynyt useissa muissa televisiosarjoissa sekä elokuvissa.


title: Bree Turner

text: Bree Turner syntyi Palo Altossa ja kasvoi Alamossa, Kaliforniassa. Hänen isänsä on entinen amerikkalaisen jalkapallon pelaaja Kevin Turner, joka pelasi muun muassa New York Giantsissa ja Washington Redskinsissä. Turner valmistui Monte Vista High Schoolista vuonna 1995; hänet oli valittu vuoden 1994 tanssiaiskuningattareksi. Sen jälkeen hän opiskeli King's College Londonissa ja Kalifornian yliopistossa. Turner on ammattitanssija ja hän on harrastanut pitkään myös rullaluistelua.


title: Bree Turner

text: Ensimmäiset elokuvaosansa Turner sai statistina 1998–1999. Hänen ensimmäinen puheroolinsa oli elokuvassa "Deuce Bigalow – 10 dollarin gigolo". Samana vuonna hän esiintyi MTV:n eroottisessa tv-sarjassa "Undressed". 2000-luvun alussa hän näytteli useita pieniä rooleja elokuvissa. Vuonna 2004 Turnerilla oli keskeinen sivurooli elokuvassa "Anna palaa 2". Hän esiintyi myös parin jakson rooleissa televisiosarjoissa "Moesha", "Todistettavasti syyllinen" ja "Spin City".


title: Bree Turner

text: Vuodesta 2012 lähtien Turner näytteli Rosalee Calvertia fantasiadraamasarjassa "Grimm". Hänen roolistaan tuli vakituinen sarjan toisesta tuotantokaudesta eteenpäin.


title: Bree Turner

text: Uransa alussa Turner esiintyi myös Gapin ja Dr. Pepperin tv-mainoksissa.


title: Bree Turner

text: Turner avioitui vuonna 2008 Justin Salimanin kanssa ja heillä on kaksi lasta, Stella Jean (s. 2010) ja Dean (s. 2012). Turner haki eroa vuonna 2018, vedoten ylitsepääsemättömiin erimielisyyksiin.


title: Touhun Pojat Lauttasaari

text: Touhun Pojat Lauttasaari on helsinkiläinen koripalloseura, jonka toimialue on Lauttasaari. Nykyään seurassa on joukkueita 17, kerhoja 3, valmentajia 30 ja jäseniä noin 400.


title: Touhun Pojat Lauttasaari

text: Lauttasaarelaiset koripallojuniorit pelasivat alun perin Torpan Pojissa, mutta matkustamisrasituksen vuoksi lasten vanhemmat päättivät perustaa Lauttasaareen oman joukkueen. ToPoLa perustettiin kevättalvella 1978, ja sen perustajajäseniin lukeutuivat Tom Hynninen, Kari Harjula ja Paavo Suhonen. Touhun Pojat Lauttasaari -nimi pohjautuu Touhu-nimiseen sarjakuvahahmoon, jonka Hynninen keksi rekisterivirastossa, kun aikaisempia nimiehdotuksia Torpan Pojat, Lauttasaari ja Lauttasaaren Torpan Pojat (LaToPo) ei ollut hyväksytty.


title: Touhun Pojat Lauttasaari

text: ToPoLa tunnetaan ensisijaisesti juniori- ja kasvattajaseurana. Juniorisarjoissa paras saavutus on tyttöjen SM-pronssi vuodelta 1989. Pääsarjassa pelanneita seuran kasvatteja ovat Putte Onnela, Markku Rosokivi, Lassi Utrio, Elias Kajander, Meral Bedretdin, Moona Owusu, Johanna Sillander ja Roosa Myllyveräjä. Valmentajina muualla ovat menestyneet Jarkko Larkas ja Mikko Larkas niin aikuisten kuin nuorten SM-tasolla, sekä nuorten maajoukkueissa.


title: Touhun Pojat Lauttasaari

text: Seuran edustusjoukkue on korkeimmillaan pelannut miesten I-divisioonassa kaudella 2003–2004 koripallon I-divisioonaan, koska yksi sarjapaikka vapautui Turun NMKY:n ja Ura Basketin yhdistäydyttyä. Visiitti jäi kuitenkin vain yhden kauden pituiseksi joukkueen onnistuttua voittamaan ainoastaan yhden ottelun.


title: Touhun Pojat Lauttasaari

text: Kaudesta 2013-2014 alkaen ToPoLan naisten ja miesten edustusjoukkueet ovat pelanneet Eteläisen Alueen II-divisioonassa.


title: Jouluruusut

text: Jouluruusut ("Helleborus") on suku leinikkikasvien heimossa. Lajeja suvussa on noin 20. Lajien levinneisyys yltää Euroopassa lauhkealle vyöhykkeelle. Jouluruusut ovat monivuotisia juurakollisia ruohoja. Kukat ovat suurehkot, ja niissä on viisi kehälehteä sekä runsaasti mesilehtiä. Siemenissä on rasvalisäke, sillä ne ovat muurahaislevitteisiä.


title: Jouluruusut

text: Useita lajeja käytetään koristekasveina. Erikoista on se, että osa lajeista kukkii luonnossa keskellä talvea, mutta kevätkukkiviakin lajeja on. Jouluruusut ovat hyvin myrkyllisiä, koska ne sisältävät sydämeen vaikuttavia glykosideja, kuten esimerkiksi myös sormustinkukat ("Digitalis").


title: Buddy Clark

text: Buddy Clark synt. Samuel Goldberg (26. heinäkuuta 1912 Dorchester, Massachusetts – 1. lokakuuta 1949 Los Angeles, Kalifornia) oli yhdysvaltalainen laulaja. Hän kuului 1930- ja 1940-lukujen suosituimpiin miessolisteihin.


title: Buddy Clark

text: Vuonna 1934 Clark pääsi esiintymään Benny Goodmanin "Let's Dance" -radio-ohjelmaan ja "Your Hit Paraden" vakioesiintyjänä hän oli 1936–1938. Ensimmäisen top 20 -hittinsä hän sai 1930-luvun puolessavälissä kappaleella "Spring Is Here". Sitä seurasi pitkä tauko hittikappaleissa, kunnes hän vuonna 1947 pääsi myyntitilastojen kärkeen kappaleella "Linda". Sitä seurasivat muun muassa menestyskappaleet "Peg O' My Heart", "An Apple Blossom Wedding", "Don't You Love Me Anymore", "I'll Dance at Your Wedding" ja "Love Somebody". Vuonna 1949 hän levytti muun muassa Doris Dayn ja Dinah Shoren kanssa.


title: Buddy Clark

text: Clark kuoli lento-onnettomuudessa lokakuussa 1949. Hän on saanut tähden Hollywood Walk of Famelle.


title: Arija Bareikis

text: Arija Bareikis (s. 21. heinäkuuta 1966 Bloomington, Indiana) on yhdysvaltalainen näyttelijä, joka on esiintynyt muun muassa elokuvassa "Deuce Bigalow – 10 dollarin gigolo" (1999) ja televisiosarjassa "Southland".


title: Arija Bareikis

text: Bareikisin sukunimi on liettualainen. Hän on valmistunut vuonna 1988 Stanfordin yliopistosta. Hänen isänsä on germaanisen kirjallisuuden professori Indianan yliopistossa.


title: Tšernyševskin piiri

text: Tšernyševskin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 13 200 neliökilometriä. Asukkaita on 36 100 henkeä (vuonna 2009).


title: Tšernyševskin piiri

text: Tšernyševskin piiri sijaitsee Taka-Baikalian keskiosassa. Koillisessa se rajoittuu Mogotšan, kaakossa Sretenskin, lounaassa Nertšinskin ja luoteessa Tungokotšenin piireihin.


title: Tšernyševskin piiri

text: Piiriin kuuluvat Aksjonovo-Zilovskojen, Bukatšatšan, Tšernyševskin ja Žirekenin kaupunkimaiset taajamat sekä 15 maalaiskuntaa: Aleur, Baigul, Bušulei, Gaur, Ikšitsa, Kadaja, Komsomolskoje, Kurlytš, Milgidun, Novoiljinsk, Novyi Olov, Staryi Olov, Ukurei, Urjum ja Utan. Hallinnollinen keskus on Tšernyševsk. Asutuskeskuksia on yhteensä 36.


title: Tšernyševskin piiri

text: Seudun kanta-asukkaita ovat evenkit. Nykyään valtaosa asukkaista on venäläisiä.


title: Tšernyševskin piiri

text: Piirin kautta kulkee Trans-Siperian rautatie, josta Tšernyševskin asemalla haarautuu sivurata Bukatšatšaan. Piirikeskuksesta on rautateitse matkaa aluepiirin pääkaupunkiin Tšitaan 389 kilometriä. Rakenteilla on Tšitan ja Habarovskin välinen M58-valtatie.


title: Tšernyševskin piiri

text: Talous perustuu kaivosteollisuuteen, puunhankintaan, rautatieliikenteeseen ja elintarviketeollisuuteen. Lampaanhoitoon erikoistunut maatalous tuottaa viljaa, perunaa, vihanneksia, maitoa, lihaa, munia ja villaa.


title: Tšernyševskin piiri

text: Paikallislehtenä ilmestyy "Naše vremja" (”Meidän aikamme”). Nähtävyyksiin kuuluu Vapahtajan kirkko ja 1800-luvun puolivälin asuintalo Kurlytšin kylässä. Seudulla on useita arkeologisia muistomerkkejä.


title: Agentti Cody Banks

text: Agentti Cody Banks ("Agent Cody Banks") on yhdysvaltalainen elokuva, joka julkaistiin vuonna 2003.


title: Krombacher

text: Krombacher on saksalainen panimo, jonka tuotteisiin kuuluu "Krombacher Pils" -olut (4,8 t-%) ja muita juomia. Kreuztalin kaupungissa sijaitseva panimo on perustettu vuonna 1803


title: Katko (korttipeli)

text: Katko (myös nimellä viimeinen tikki) on korttipeli, jossa pyritään keräämään useimmin kolme viimeistä tikkiä. Pelaajien määrä voi olla lähes rajaton, sillä useampia pakkoja voidaan käyttää yhdistettynä. Jokaiselle jaetaan neljä tai viisi korttia, jos pelaajia on paljon, mieluummin neljä. Aloittaja on jakajasta seuraava myötäpäivään, jakaja arvotaan ensin. Korttien arvojärjestys on tavallinen, kakkosesta ässään.


title: Katko (korttipeli)

text: Aloittaja lyö haluamansa kortin, muiden on tunnustettava maata, muuten saa lyödä vapaasti. Suurimman aloitusmaata olevan kortin lyönyt saa tikin ja saa lyöntivuoron. Uuden kierroksen voittaja, joka voi olla myös edellisen kierroksen voittaja saa tikin ja lyöntivuoron. Näin jatketaan kunnes kortteja on yksi kullakin. Se, joka voittaa tämän viimeisen kierroksen saa pelipisteen eli jaon viimeisen tikin. Joka ensiksi saa kolme pelipistettä, voittaa pelin.


title: Katko (korttipeli)

text: Usein jos jaon viimeinen lyöjä aloittaa kakkosella ja pitää tikkinsä, saa kolme pelipistettä ja voittaa pelin heti. Tätä ei sovelleta monen pakan pelissä eikä yleensäkään, jos pelaajia on alle neljä.


title: Katko (korttipeli)

text: Joskus pelataan viiteen pelipisteesen asti. Joskus kakkosen lyönyt saa yhden pelipisteen, jos pitää tikin sillä kierroksella. Tällöin voi saada useamman pelipisteen samalla jaolla. Tätä versiota sovelletaan parhaimmin kahden tai kolmen pelissä. Joskus käytetään myös arvottua valttia. Joskus on lyötävä parempi kortti, jos voi. Tällöin yliottopakko menee maapakon edelle valttipelissä.


title: Camila Giorgi

text: Camila Giorgi (s. 30. joulukuuta 1991 Macerata) on italialainen tennispelaaja. Hänen uransa korkein tähänastinen rankingsijoitus on kaksinpelissä 26. sija, jonka hän saavutti lokakuussa 2018. Hän on voittanut urallaan kaksi WTA-turnausta kaksinpelissä, Alankomaissa kesäkuussa 2015 ja Itävallassa 2018


title: Camila Giorgi

text: Maceratasta, Italiasta kotoisin oleva Giorgi aloitti tenniksenpeluun viisivuotiaana. Grand Slam -turnauksen – ja samalla WTA-turnauksen – pääsarjassa hän pelasi ensimmäisen kerran Wimbledonissa 2011 häviten ensimmäisen kierroksen ottelunsa Tsvetana Pironkovalle. Toisen ottelunsa WTA-kiertueen pääsarjassa Giorgi pelasi Memphisissä helmikuussa 2012 voittaen ensimmäisellä kierroksella turnauksessa ykköseksi sijoitetun Nadja Petrovan. Toisella kierroksella hän hävisi Stéphanie Foretz Gaconille. Vuoden 2012 Ranskan avoimissa Giorgi ei selviytynyt karsinnoista pääsarjaan. Wimbledonissa hän eteni neljännelle kierrokselle voitettuaan Flavia Pennettan, Ana Tatišvilin ja Nadja Petrovan. Neljännellä kierroksella hän hävisi kolmanneksi sijoitetulle Agnieszka Radwańskalle. Yhdysvaltain avoimissa Giorgi hävisi ensimmäisellä kierroksella Tsvetana Pironkovalle. Syys-lokakuun vaihteessa pelatussa Pekingin turnauksessa Giorgi voitti ensimmäisellä kierroksella maailmanlistan sijalla seitsemän olleen Sara Erranin, kunnes hävisi toisella kierroksella Romina Oprandille.


title: Camila Giorgi

text: Australian avoimissa 2013 Giorgi hävisi ensimmäisellä kierroksella Stéphanie Foretz Gaconille ja Ranskan avointen avauskierroksella Peng Shuaille. Wimbledonissa Giorgi eteni kolmannelle kierrokselle voitettuaan Samantha Murrayn ja Sorana Cîrstean. Kolmannella kierroksella hän hävisi Marion Bartolille. Yhdysvaltain avoimissa Giorgi pääsi neljännelle kierrokselle voitettuaan muun muassa kolmannella kierroksella Caroline Wozniackin. Neljännellä kierroksella hän hävisi Roberta Vincille.


title: Krasnokamenskin piiri

text: Krasnokamenskin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1977 perustetun piirin pinta-ala on 5 300 neliökilometriä. Asukkaita on 66 900 henkeä (vuonna 2009).


title: Krasnokamenskin piiri

text: Krasnokamenskin piirin sijaitsee Taka-Baikalian kaakkoisosassa. Lounaassa se rajoittuu Zabaikalskin piiriin, luoteessa Borzjan ja Aleksandrovski Zavodin piireihin sekä koillisessa Priargunskin piiriin. Kaakossa Argun-joki erottaa sen Kiinasta.


title: Krasnokamenskin piiri

text: Piirin hallinnollinen keskus on Krasnokamenskin kaupunki. Lisäksi siihen kuuluu 9 maalaiskuntaa: Armogoitui (keskuspaikka Kovyli), Bogdanovka, Jubileinyi, Kailastui, Kaptsegaitui, Margutsek, Soktui-Milozan, Sredneargunsk ja Tselinnyi. Asutuskeskuksia on yhteensä 16.


title: Krasnokamenskin piiri

text: Krasnokamenskiin johtaa Tšitan ja Kiinan väliseltä rautatieltä Haranorin asemalla haarautuva sivurata. Matkaa aluepiirin pääkaupunkiin on rautateitse 560 kilometriä.


title: Krasnokamenskin piiri

text: Pääelinkeinoja ovat kaivosteollisuus sekä maatalous, joka tuottaa viljaa, vihanneksia, maitoa, lihaa ja villaa. Lisäksi on pienimuotoista elintarviketeollisuutta.


title: Krasnokamenskin piiri

text: Paikallislehtenä ilmestyy "Slava trudu" (”Kunnia työlle”). Krasnokamenskissa on radio- ja TV-asema. Arkeologisiin muistomerkkeihin kuuluu Liao-dynastian aikana rakennettu ns. Tšingis-kaanin valli.


title: Kamenka (Arkangelin alue)

text: Kamenka () on kaupunkimainen taajama Arkangelin alueen koillisosassa Pohjois-Venäjällä. Taajama sijaitsee Vienanmereen laskevan Mezenjoen vasemmalla rannalla, noin 30 km Mezeninlahdesta ylävirtaan, Kamenkajoen yhtymäkohdassa. Joen toisella rannalla noin 5 km ylävirtaan sijaitsee Mezenin kaupunki, joka on Mezenin piirin hallinnollinen keskus.


title: Kamenka (Arkangelin alue)

text: Kamenka syntyi 1892, kun Kamenkajoen suulle rakennettiin saha, jonka tuotanto heti alkuun laivattiin ulkomaille. 1920-luvulla perustettiin toinen saha, ja 1929 sahat yhtyivät suuremmaksi "Mezenski (№ 48)" -sahalaitokseksi. Kaupunkimaisen taajaman statuksen Kamenka sai 1938.


title: Kamenka (Arkangelin alue)

text: Parhaimmillaan 1970-luvun alussa Kamenkassa oli noin 7000 asukasta, nykyään noin 3000.


title: Kartanon naiset

text: Kartanon naiset on Ilmari Unhon ohjaama suomalainen mustavalkoinen draamaelokuva vuodelta 1944. Se perustuu Gund von Numers-Snellmanin romaaniin "Kartanon naiset" (1942), joka ilmestyi suomeksi 1943. Elokuva kertoo Larsvikin kartanon naisten ja varsinkin sen nuoren patruunan, Barbin, kohtaloista toisen maailmansodan myrskyissä.


title: Kartanon naiset

text: Larsvikin kartanoa Hangon ympäristössä lounaisella Uudellamaalla hallitsee nuori Barbara Björner eli Barbi apunaan emännöitsijä Mari. Naapurissa on Lintulahden kartano, jota asustavat von Otterit. Suvut ovat olleet keskenään riidoissa iät ja ajat, niinpä on lemmen liekki Barbin ja Lintulahden nuoren kreivin, Rolf von Otterin välillä saanut palaa vain säästöliekillä. Pian sekin tukahdutetaan, kun Rolf nai isänsä painostuksesta rikkaan Inga Dietherin. Larsvik saa vieraakseen Barbin serkun, taiteilija Ebba Björnerin, ja tädin, Cecilia Björner-Malmin eli Cillan. Katsojalle avataan Larsvikin historiaa Ebban ja Cillan keskustelussa. Kerrotaan muun muassa perheen mätämunasta, mamselli Nordblomista.


title: Kartanon naiset

text: Serkukset lähtevät autoilemaan ja poikkeavat vierailulle Irja ja Freddi Malmin luo. Siellä tavataan myös kapteeni Jukka Kaplas, jonka kanssa Ebba lyö vetoa sodan syttymisestä. Ebba pitää Eurooppaa liian sivistyneenä sotimiseen ja lupaa tulla armeijan palvelukseen, mikäli sota syttyy. Jukka taasen lupaa pukeutua hameeseen, mikäli kukaan ei aloita sotaa parin vuoden sisällä. On kesä 1939, joten Ebba on häviävä vedon, ja hän lähtee lotaksi talvisotaan, kuten Irjakin. Larsvikiin majoitetaan sodan vuoksi runsaasti pakolaisia, jolloin Barbikin saa mielestään hyödyllistä tekemistä. Jouluna pappi tuo Barbille suruviestin: Ebba on saanut surmansa rintamalla.


title: Kartanon naiset

text: Välirauhan kesänä 1940 Neuvostoliiton haltuun joutuneen Hangon rajalle aletaan rakentaa puolustusjärjestelmää. Jukka saapuu johtamaan linnoitustöitä. Hän majoittuu Larsvikiin. Barbin ja Jukan suhde syvenee rakkaudeksi, Cecilia huvittelee nuoren luutnantin kanssa. Barbi alkaa odottaa Jukan lasta. Jukka joutuu lähtemään jatkosotaan kesällä 1941, eikä Barbi ehdi kertoa raskaudestaan. Irjan puoliso Freddi saa surmansa jatkosodan alussa. Rolf von Otter haavoittuu ja palaa Lintulahteen. Hän vierailee Barbin luona ja ehdottaa tälle muuttoa Lintulahteen, joka sijaitsee turvallisen matkan päässä Hangon neuvostotykeistä. Barbi on hädin tuskin ehtinyt kieltäytyä ehdotuksesta, kun tykkituli tuhoaa Larsvikin. Hän herää Lintulahdessa samoin kuin Inga von Otter heräsi Larsvikissa talvisodan jouluna, jolloin osa Lintulahden kartanosta tuhottiin ilmahyökkäyksessä.


title: Kartanon naiset

text: Larsvikin menetyksen lisäksi Barbia odottaa vielä järkyttävämpi uutinen. Rintamajuorujen mukaan Jukka on saanut surmansa sodassa. Barbi rukoilee Jumalalta apua Lintulahden keittiössä, jonne Jukka saapuu yllättäen täysissä ruumiin ja sielun voimissa. Kauhistellessaan Larsvikin raunioita Barbi ja Jukka toteavat helpottuneina, että "pyhä kallis maa" on sentään jäljellä. Edessä on jälleenrakennus niin Larsvikissa kuin koko Suomessakin.


title: Kartanon naiset

text: "Kartanon naisten" kuvaukset aloitettiin jatkosodan loppuvaiheessa ja lopetettiin välirauhan aikana. Käsikirjoitukseen kuului aitoja kuvanäkymiä Karjalan evakuoinnista talvisodan jälkeen 1940 ja jatkosodan hyökkäysvaiheesta 1941. Ne jätettiin pois lopullisesta versiosta. Myös kolme käsikirjoituksessa ollutta ryssä-sanaa päätettiin jättää pois.


title: Kartanon naiset

text: "Kartanon naisten" menestys elokuvateattereissa oli vuoden 1944 neljänneksi paras. Televisiossa elokuva sai ensi-iltansa 19. huhtikuuta 1961.


title: Kartanon naiset

text: Kuten useissa toisen maailmansodan aikaisissa suomalaiselokuvissa, myös "Kartanon naisissa" on runsaasti isänmaallista paatosta.


title: Kartanon naiset

text: "Kartanon naiset" kuvattiin 26. heinäkuuta 1944 – 8. marraskuuta 1944. Elokuvan ulkokuvat otettiin Kirkkonummella. Larsvikin kartanoa esitti Oitbackan kartano, vihkiäiskohtaus kuvattiin pääkirkolla. Studiokuvaukset suoritettiin Helsingin Munkkisaaren studioilla. Kuvaaja Pentti Lintoselle "Kartanon naiset" oli ensimmäinen elokuvatyö.


title: Kartanon naiset

text: "Kartanon naiset" sai ristiriitaisen vastaanoton. Aamulehden kriitikon mukaan ”Filmin aatepohja on aito ja tosi ja parhaimmissa kohdissaan sen paatos nousee komeasti ja vaikuttavasti talvisodan hengessä --- Tiettyä pateettisuutta ja pingottuneisuutta on havaittavissa. --- Suomalainen tuntu on kauttaaltaan elävä ja selvästi tajuttava.” Vasemmistolehdistä Suomen Sosialidemokraatin kriitikko ei ymmärtänyt, miksi suomalaisen naisen osuutta sodassa piti kuvata rikkaiden kartanon naisten kautta. Lehti mitätöi täysin varakkaiden naisten osuuden sotaponnistuksissa ja ylisti vähäosaisten naisten uhrauksia. Helsingin Sanomissa kriitikko piti ”filmin hermoa” teennäisenä ja pakotettuna ja huomautti huumorin täydellisestä puuttumisesta. Kaikkiaan aikalaiskriitikot kokivat "Kartanon naisten" arvokkuuden ikäväksi ja vakavuuden painostavaksi. Näyttelijöiden suorituksia kiitettiin. Esiin nostettiin eritoten Helinän tulkinta Barbarasta.


title: Kartanon naiset

text: Myöhemmin on eräs kriitikko on pitänyt elokuvaa pateettisena ja nähty siinä tapahtumia viiden elokuvan aineksiksi – tosin niitä ei näytetä, mainitaan vain. Toinen taas näkee elokuvan havainnollistavan hienosti sodan traagista voimaa, jonka ansiosta asiat asettuvat tärkeysjärjestykseen. Hilkka Helinän ja Joe Rinteen tekemät voimakkaat päärolit saavat kiitosta.


title: Manksit

text: Manksit ovat Mansaarelta lähtöisin oleva etninen ryhmä. Manksit ovat kelttiläinen kansa, mutta he ovat aikojen saatossa omaksuneet runsaasti skandinaavisia ja englantilaisia vaikutteita. Suurin osa mankseista puhuu englantia, mutta alkuperäistä kelttiläistä manksin kieltä yritetään elvyttää.


title: Manksit

text: Mansaari asutettiin viime jääkauden jälkeen. Keltit tulivat saarelle vähän ennen kuin Rooma valloitti Britannian. Mansaari ei tiettävästi kuulunut roomalaisten vallan piiriin. 400- tai 500-luvulla saarelle saapui kelttejä Irlannista, ja saaren aikaisemmat asukkaat sulautuivat ilmeisesti heihin. Samalla vaihtui myös kieli, ja manksin kieli onkin lähempänä iiriä kuin esimerkiksi kymriä. 700-luvun lopussa viikingit valloittivat saaren Skyhillin taistelun jälkeen ja käyttivät sitä tukikohtana ryöstöretkillään. Viikingit perustivat alueelle Mannin kuningaskunnan, joka käsitti Mansaaren lisäksi myös saaria Skotlannin länsi- ja pohjoisrannikolta. Kuningaskunnan pääkaupunki oli mansaarelainen Castletown. Viikingit perustivat myös tynwaldin, hallintoelimen joka toimii saarella yhä. Manksin kieli erottui gaelista 1200-luvulla.


title: Manksit

text: Norjan kuningas Maunu VI Lainparantaja antoi Mansaaren Skotlannille vuonna 1266. Skotlannin ja Englannin välisissä sodissa saari vaihtoi omistajaa useaan otteeseen, ja se päätyi lopullisesti englantilaisten käsiin 1300-luvun lopussa. Saari annettiin hallittavaksi Montacuten suvulle. Vuodelta 1764 on tieto, että Mansaaren väkiluku oli noin 20 000, eikä suurin osa asukkaista osannut englantia. Englannin kuningashuone osti saaren vuonna 1765, mutta sitä ei liitetty Yhdistyneeseen kuningaskuntaan vaan siitä tuli kruununsiirtomaa. Vuonna 1866 Mansaari sai osittaisen itsehallinnon. 1900-luvulla manksin kielen pitkään jatkunut alamäki oli johtamassa kielen häviämiseen. Vuonna 1874 manksia osasi noin 30 % väestöstä mutta vuonna 1921 enää vain 1,1 %.


title: Manksit

text: Vuoden 2006 väestönlaskennan mukaan Mansaarella asui 80 058 asukasta, joista 47,6 % oli syntynyt Mansaarella. Tässä väestönlaskennassa manksia ei tarjottu erillisenä vaihtoehtona etnistä taustaa kysyttäessä, vaan heidät luettiin britteihin. Vuoden 1981 väestönlaskennassa 73 % asukkaista eli noin 47 000 henkilöä ilmoitti olevansa mankseja. Mansaarella on ollut useita nationalistisia liikeitä, kuten Mec Vannin, jotka tavoittelevat Mansaarelle suurempaa itsehallintoa tai jopa itsenäisyyttä.


title: Manksit

text: Mankseja on historian aikana muuttanut etenkin Britannian siirtomaihin, ja osa heidän jälkeläisistään kokee olevansa mankseja, osa brittejä. Useimmissa väestönlaskuissa etnistä taustaa kysyttäessä manksit on luettu britteihin, kuten esimerkiksi Kanadassa.


title: Manksit

text: Ensimmäiset manksit tulivat Pohjois-Amerikkaan 1600-luvulla. Tunnetuimpia heistä oli Myles Standish, joka oli ensimmäisten siirtolaisten sotilasjohtaja. Ohio oli suosittu muuttokohde, ja Clevelandissa oli vuonna 1848 tehdyn laskennan mukaan 194 Mansaarella syntynyttä. Vuonna 1880 Yhdysvalloissa oli yhteensä 2 043 Mansaarella syntynyttä. Mankseja muutti myös Kanadan Ontarioon ja Brittiläiseen Kolumbiaan.


title: Manksit

text: Myös Englantiin tapahtui mittavaa muuttoliikettä. Suosittuja muuttokohteita Englannissa olivat Liverpoolin, Barrowin ja Bournemouthin ympäristöt sekä Lontoo. Manksilaisista seuroista aktiivisimmat toimivat Liverpoolissa ja Lontoossa. Mankseja muutti töihin etenkin hiilikaivoksiin ja satamiin.


title: Manksit

text: Manksilainen kulttuuri on sekoitus kelttiläisiä ja skandinaavisia piirteitä. Manksilaisten myyttien mukaan Mansaarta hallitsi aikoinaan "Manannán mac Lir" -niminen merenjumala, josta Mansaaren uskotaan saaneen nimensä. Muita myytisiä olentoja ovat esimerkiksi "Buggane", henki, jonka uskotaan asuttavan St Trinianin kirkkoa, sekä "Moddey Dhoo", koiran haamu, joka elää Peelin linnan lähettyvillä. Tarinat koirien haamuista ovat yleisiä myös Englannissa ja Skotlannissa. Joidenkin tarinoiden mukaan Mansaari on Kuningas Arthurista kertovissa tarinoissa esiintyvä Avalon.


title: Manksit

text: Suurin osa mankseista kuuluu anglikaaniseen kirkkoon, ja paikallinen hiippakunta on ollut toiminnassa vuodesta 1154. Metodistikirkkoon kuuluu lähes yhtä paljon jäseniä kuin anglikaaniseen. Lisäksi saarella on muutamia pienempiä protestanttisia kirkkoja.


title: Manksit

text: Merenkäynti on ollut perinteinen elinkeino Mansaarella. Kalastus oli vuosisatojen ajan Mansaaren talouden tärkeimpiä osa-alueita. Vuonna 1883 luonnehdittiin, että joka viides mansaarelainen saa leipänsä kalastuksesta ja joka neljäs on eri tavoin epäsuorasti siitä riippuvainen. Kalastuksen seurauksena syntyneitä työllistäviä aloja olivat muun muassa veneiden rakennus, verkkojen ja purjeiden valmistus, sekä kalan säilöminen.


title: Sine qua non

text: Conditio sine qua non tai klassisen latinan mukaisesti condicio sine qua non tai pelkästään (ehto, syy tms.) sine qua non on latinankielinen fraasi, joka tarkoittaa "välttämätöntä ehtoa" eli "ehdotonta edellytystä" (sananmukaisesti käännettynä ’ehto, jota ilman ei [ole/tapahdu jotain muuta]’). Fraasia on käytetty erityisesti oikeustieteessä, jossa käsitteellä on merkitystä jonkin seikan oikeudellisen arvioinnin kannalta, mutta sitä käytetään jonkin verran muillakin aloilla.


title: Ellen Allien

text: Ellen Allien on berliiniläinen DJ ja elektronisen musiikin tekijä. Hänen musiikkinsa edustaa kokeellista teknoa. Hän innostui acid housen aikaan Englannissa DJ-hommista ja on julkaissut omia levyjään 2000-luvun alusta alkaen. Hänen tyylinsä on muuttunut ajan myötä minimalistisemmaksi ja kokeellisemmaksi. Hänellä on myös oma BPitch -levymerkki.


title: Javad Nekounam

text: Javad Nekounam () (s. 7. syyskuuta 1980 Rayy, Iran) on iranilainen jalkapalloilija. Hän edustaa iranilaista Esteghlalia ja on pelipaikaltaan puolustava keskikenttäpelaaja.


title: Javad Nekounam

text: Vuonna 2006 Nekounam siirtyi espanjalaiseen Osasunaan kaksivuotisella sopimuksella. Samalla hänestä tuli ensimmäinen iranilaissyntyinen pelaaja joka on siirtynyt Espanjan pääsarjaan.


title: Javad Nekounam

text: 14. elokuuta 2007 hän kärsi vakavan polvivamman, joka piti hänet sivussa pelikentiltä kahdeksan kuukautta. Saman vuoden marraskuussa hän teki kolmen vuoden jatkosopimuksen joukkueen kanssa. Vuoden 2008 helmikuussa hän palasi harjoituksiin loukkaantumisensa jälkeen. 27. huhtikuuta hän teki odotetun paluun ja pelasi vierasottelussa Valenciaa vastaan.


title: Zabaikalskin piiri

text: Zabaikalskin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1967 perustetun piirin pinta-ala on 5 100 neliökilometriä. Asukkaita on 21 700 henkeä (vuonna 2009).


title: Zabaikalskin piiri

text: Zabaikalskin piiri sijaitsee Taka-Baikalian kaakkoisosassa. Luoteessa se rajoittuu Borzjan ja idässä Krasnokamenskin piireihin, etelässä Kiinaan ja lounaassa Mongoliaan.


title: Zabaikalskin piiri

text: Hallinnollinen keskus on Zabaikalskin kaupunkimainen taajama. Sen lisäksi piiriin kuuluu 7 maalaiskuntaa: Abagaitui, Bilitui, Daurija, Haranor, Krasnyi Velikan, Rudnik Abagaitui ja Stepnoi. Asutuskeskuksia on yhteensä 12.


title: Zabaikalskin piiri

text: Piirin kautta kulkee Tšitasta Kiinaan johtava rautatie ja maantie. Haranorista haarautuu sivurata Priargunskiin. Zabaikalskista on matkaa aluepiirin pääkaupunkiin rautateitse 459 kilometriä.


title: Zabaikalskin piiri

text: Talous perustui kaivostoimintaan 1990-luvun puoliväliin saakka. Nykyään yhä suurempi merkitys on rajaliikenteellä- ja kaupalla. Zabaikalskissa on rajanylityspaikka. Lampaankasvatukseen perinteisesti keskittynyt maatalous tuottaa viljaa, perunaa, vihanneksia, maitoa, lihaa, munia ja villaa.


title: Zabaikalskin piiri

text: Paikallislehtenä ilmestyy "Zabaikalets".


title: Timo Ronkainen

text: Timo Ronkainen voi tarkoittaa seuraavia henkilöitä:


title: Żywiec (panimo)

text: Żywiec on eri oluita, kuten Żywiec-pilsneriä valmistava puolalainen panimo. Se perustettiin vuonna 1852. Heineken International osti sen 1990-luvulla.


title: Żywiec

text: Żywiec on:


title: Timo Korsumäki

text: Timo Korsumäki (s. 20. heinäkuuta 1969 Tampere) on entinen suomalainen jalkapalloilija.


title: Timo Korsumäki

text: Keskikentällä ja hyökkääjänä pelannut Korsumäki debytoi Ilveksen edustusmiehistössä kaudella 1987 ollessaan A-juniori. Korsumäki pelasi Ilveksessä vuoteen 1991 asti voittaen seurassa Suomen Cupin 1991. Kaudella 1992 Korsumäki pelasi Vaasan Palloseurassa tehden kaksi maalia, mutta palasi Ilvekseen heti seuraavaksi kaudeksi. Hän toimi joukkueen kapteenina kausina 1997–1998 ja tuurasi Mark Josephia kaudella 1996 kantaen kapteenin nauhaa viidessä ottelussa.


title: Timo Korsumäki

text: Korsumäki pelasi uransa aikana 157 pääsarjaottelua ja teki niissä 4 maalia. Pelaajauran jälkeen Korsumäki on toiminut Ilves Ry jalkapallojaoston puheenjohtajana, sekä Ilveksen naisten joukkueenjohtajana.


title: Timo Korsumäki

text: Keväästä 2016 lähtien Timo Korsumäki on toiminut Suomen Palloliiton Tampereen piirin piirijohtajana. Aiemmin hän työskenteli Hämeen Liikunnan ja Urheilun (HLU) seurakehittäjänä.


title: Šelopuginon piiri

text: Šelopuginon piiri () on kunnallinen itsehallintoalue Taka-Baikalian aluepiirissä Venäjällä. Vuonna 1961 perustetun piirin pinta-ala on 3 900 neliökilometriä. Asukkaita on 9 000 henkeä (vuonna 2009).


title: Šelopuginon piiri

text: Šelopuginon piiri sijaitsee Taka-Baikalian keskiosassa. Pohjoisessa se rajoittuu Sretenskin, idässä Gazimurski Zavodin, etelässä Aleksandrovski Zavodin ja lännessä Balein piireihin.


title: Šelopuginon piiri

text: Piiriin kuuluu 8 maalaiskuntaa: Glinjanka, Kopun, Malyi Tontoi, Mironovo, Nižnjaja Šahtama, Šelopugino, Šivija ja Veršino-Šahtaminski. Hallinnollinen keskus on Šelopuginon kylä. Asutuskeskuksia on yhteensä 25.


title: Šelopuginon piiri

text: Šelopuginosta on maantieyhteys Sretenskin kautta aluepiirin pääkaupunkiin Tšitaan, jonne on matkaa 462 kilometriä. Lentokenttä suljettiin 1990-luvun puolivälissä.


title: Šelopuginon piiri

text: Seudun talous perustui aikaisemmin kaivosteollisuuteen. Nykyään harjoitetaan puunhankintaa ja pienimuotoista elintarviketeollisuutta. Maatalous on erikoistunut viljan viljelyyn sekä maidon ja lihan tuotantoon.


title: Šelopuginon piiri

text: Šelopuginon koulun yhteydessä toimii kotiseutumuseo. Paikallislehtenä ilmestyy "Put Iljitša" (”Iljitšin tie”). Nähtävyyksiin kuuluu vuonna 1872 rakennettu puinen Kristuksen syntymän kirkko Šivijan kylässä. Piirin alueella sijaitsee Turovin luonnonsuojelualue.


title: Timo Ronkainen (sarjakuvapiirtäjä)

text: Timo Ronkainen (s. 1967 Joensuu) on suomalainen sarjakuvapiirtäjä sekä Ankkalinnan Pamaus- nimisen lehden päätoimittaja.


title: Timo Ronkainen (sarjakuvapiirtäjä)

text: Ronkainen on työskennellyt Aku Ankka-lehden eräänlaisena freelancerina tehden erilaisia artikkelitöitä kyseiseen lehteen sekä sen sisarjulkaisuihin. Ronkaisen perustama lehti, Ankkalinnan Pamaus, on Suomen ainoa ankistien sekä barksistien fanzine.


title: Timo Ronkainen (sarjakuvapiirtäjä)

text: Ronkaisen piirtämiä sarjakuvia on julkaistu monissa eri yhteyksissä, muun muassa Pahkasiassa, Ilta-Sanomissa sekä Suomen MAD-lehdessä. Hän voitti myös vuonna 1989 käydyn Kemin sarjakuvapäivien strippisarjan kilpailun.


title: PZ Myers

text: Paul Zachary ”PZ” Myers (s. 9. maaliskuuta 1957) on yhdysvaltalainen biologian professori Minnesota Morrisin yliopistossa (; UMM) ja Pharyngula-nimisen blogin pitäjä. Biologian professorina hän tutkii seeprakaloja evolutiivisen kehitysbiologian näkökulmasta ja on myös kiinnostunut pääjalkaisista. Hän on kritisoinut aktiivisesti kreationistisia liikkeitä, kuten älykästä suunnittelua, ja hän on aktivisti yhdysvaltalaisessa kreationismi–evoluutio-kiistassa.


title: Borzjan piiri

text: Borzjan piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 9 000 neliökilometriä. Asukkaita on 54 400 henkeä (vuonna 2009).


title: Borzjan piiri

text: Borzjan piiri sijaitsee Taka-Baikalian eteläosassa. Lännessä se rajoittuu Ononin ja Olovjannajan piireihin, pohjoisessa Balein ja Aleksandrovski Zavodin piireihin, idässä Krasnokamenskin ja Zabaikalskin piireihin sekä etelässä Mongoliaan.


title: Borzjan piiri

text: Piirin hallinnollinen keskus on Borzjan kaupunki. Lisäksi siihen kuuluu Šerlovaja Goran kaupunkimainen taajama ja 15 maalaiskuntaa: Akurai, Biliktui, Hada-Bulak, Južnoje, Kljutševskoje, Kondui, Kurunzulai, Novoborzinskoje, Perednjaja Byrka, Priozernoje, Solovjovsk, Šonoktui, Tsagan-Olui, Tšindant ja Ust-Ozernaja. Asutuskeskuksia on yhteensä 23.


title: Borzjan piiri

text: Piirin kautta kulkee Tšitasta Kiinaan johtava rautatie ja maantie. Borzjassa niistä haarautuu yhteys Mongolian Tšoibalsaniin. Piirikeskuksesta on matkaa aluepiirin pääkaupunkiin 349 kilometriä. Lentokenttä suljettiin 1990-luvun lopussa.


title: Borzjan piiri

text: Talous perustui 1990-luvulle saakka kaivosteollisuuteen (tina, ruskohiili) ja rautatieliikenteeseen. Nykyään kaivostoiminta on vähäistä. Seudulla on elintarvike- ja metsäteollisuutta. Lampaanhoitoon erikoistunut maatalous tuottaa viljaa, perunaa, vihanneksia, maitoa, lihaa, munia ja villaa.


title: Borzjan piiri

text: Borjzassa toimii lääketieteellinen opisto ja kotiseutumuseo. Paikallislehtenä ilmestyy "Daurskaja nov". Seudulla on useita arkeologisia muistomerkkejä, Dahurian luonnonpuisto ja kaksi muuta luonnonsuojelualuetta.


title: Académie

text: Académie tarkoittaa ranskalaisia laitoksia ja opinahjoja, usein se viittaa pariisilaisiin taidekouluihin. Académie voi tarkoittaa:


title: Best of Rajaton 1999–2009

text: Best of Rajaton 1999–2009 on lauluyhtye Rajattoman kokoelma-albumi. Se julkaistiin 28. lokakuuta 2009. Levyllä on kappaleita Rajattoman aiemmilta levyiltä sekä kaksi aiemmin julkaisematonta kappaletta. Cd:n lisäksi albumiin kuuluu dvd-levy, joka sisältää kaikki neljä Rajattoman musiikkivideota sekä live-taltiointeja. Albumi ylitti kultalevyyn oikeuttavan 15 000 kappaleen myynnin joulukuussa 2009.


title: Occupation 101

text: Occupation 101: Voice of the Silenced Majority on vuonna 2006 ilmestynyt Abdallah Omeishin ja Sufyan Omeishin ohjaama dokumenttielokuva, joka kritisoi sionismin vaikutuksia palestiinalaisiin Israelin ja Palestiinan välisessä konfliktissa lähtien ajasta ennen Israelin valtion itsenäistymistä päätyen toiseen palestiinalaisten kansannousuun 2000-luvulla.


title: Occupation 101

text: Elokuvan esiintyjäkaarti koostuu pääasiallisesti juutalaisista ja yhdysvaltalaisista kirjoittajista, poliitikoista ja humanitäärisen työn tekijöistä sekä tavallisista palestiinalaisista.


title: Occupation 101

text: Elokuvan ensi-ilta Yhdysvalloissa oli 26. maaliskuuta. Elokuva voitti kultaisen palmun vuonna 2007 Beverly Hillsin elokuvajuhlilla.


title: Occupation 101

text: Elokuva on englanninkielinen ja sen äänenä toimii If Americans Knew -järjestön perustaja Alison Weir.


title: Eddie Hopkinson

text: Edward ”Eddie” Hopkinson (29. lokakuuta 1935 – 25. huhtikuuta 2004) oli englantilainen jalkapallomaalivahti.


title: Eddie Hopkinson

text: Hopkinson aloitti pelaajauransa Oldham Athleticissa vuonna 1951. Vuotta myöhemmin hän siirtyi Bolton Wanderersiin, jossa pelasi koko uransa loppuun asti. 18 vuoden aikana Boltonissa Hopkinson edusti seuraa yhteensä 578 kertaa, mikä on seuran historian ennätys.


title: Eddie Hopkinson

text: Englannin maajoukkueessa Hopkinson esiintyi 14 kertaa ja edusti maataan vuoden 1958 MM-kisoissa.


title: Tim Rozon

text: Timothy James "Tim" Rozon (s. 4. kesäkuuta 1976) on kanadalainen näyttelijä joka on syntynyt Montrealissa. Parhaiten hänet tunnetaan roolistaan Tommy Quincyna Tv-sarjassa Hetkessä tähdeksi.


title: Tim Rozon

text: Nykyään näyttelemisen lisäksi Rozon omistaa Montrealissa ravintolan nimeltään Garde Manger.


title: Aluehallintoviraston ylijohtaja

text: Aluehallintoviraston ylijohtaja on henkilö, joka johtaa aluehallintovirastoa. Aluehallintovirastojen ylijohtajat aloittivat virassa 1. tammikuuta 2010. Ahvenanmaan valtionviraston johtajan nimike on uudistuksesta huolimatta edelleenkin maaherra.


title: Aluehallintoviraston ylijohtaja

text: Aluehallintoviraston ylijohtajan viran kelpoisuusvaatimukset ovat ylempi korkeakoulututkinto, käytännössä osoitettu johtamistaito, johtamiskokemus sekä tehtävien edellyttämä perehtyneisyys virkaan kuuluviin tehtäviin.


title: Aluehallintoviraston ylijohtaja

text: Aluehallintovirastojen ensimmäiset ylijohtajat nimitti 22. joulukuuta 2009 Valtioneuvosto enintään viiden vuoden määräajaksi 1. tammikuuta 2010 – 31. joulukuuta 2014.. Ylijohtajat (lokakuussa 2016) ovat


title: Quite Universal Circuit Simulator

text: Quite Universal Circuit Simulator eli Qucs on avoimen lähdekoodin piirisimulointiohjelma. Ohjelmisto on julkistettu GNU GPL-lisenssin ("General Public License") alaisuudessa.


title: Jukka Murtosaari

text: Jukka Murtosaari (2. tammikuuta 1963 Helsinki – elokuu 2016 Almada, Portugali) oli suomalainen sarjakuvapiirtäjä ja kuvittaja. Hän suosi kuvituksissaan realistista esitystapaa, mutta taitoi mainiosti myös satuhahmojen kuvaamisen.


title: Jukka Murtosaari

text: Murtosaari piirsi 1985–1988 Kari Vaijärven käsikirjoittamaa Jake-sanomalehtisarjakuvaa, jonka stripeistä julkaisiin kaksi albumia, mutta kolmas suunniteltu albumi jäi julkaisematta.


title: Jukka Murtosaari

text: Murtosaari työskenteli 1980-luvulla animaatioiden parissa Yhdysvalloissa. 1990-luvulla hän aloitti Disney-sarjakuvien parissa työskentelyn työstäen muun muassa paikalliseen Roger Rabbit -lehteen kansikuvia.


title: Jukka Murtosaari

text: Vuonna 2000 hän kuvitti yhdessä Kari Korhosen kanssa Jaana Lapon kirjoittaman kirjan "Vauhtikaverit ja taistelu auringosta". Murtosaari kuvitti urallaan myös Muumi-kirjoja. Vuonna 2007 hän aloitti työskentelyn Aku Ankan parissa hollantilaisen "Donald Duck" -lehden toimeksiannosta.


title: Jukka Murtosaari

text: Murtosaari asui 2000-luvulla Portugalissa, jossa hän myös kuoli. Viimeisinä vuosinaan hän teki kansikuvia mm. Jalavan kirjoihin.


title: Jukka Murtosaari

text: Kuvitustöiden ohella Murtosaari työsti useita vuosia 1900-luvun kioskikirjallisuuden kuvittajia esittelevää kirjaa, joka jäi häneltä kesken. Murtosaaren kuvittajaesittelyjä julkaistiin 2000-luvulla Pulp- ja Portti-lehdissä.


title: Ononin piiri

text: Ononin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1941 perustetun piirin pinta-ala on 5 800 neliökilometriä. Asukkaita on 12 900 henkeä (vuonna 2009).


title: Ononin piiri

text: Ononin piiri sijaitsee Taka-Baikalian eteläosassa. Pohjoisessa se rajoittuu Agan Burjatiaan kuuluviin Duldurgan, Aginskojen ja Mogoituin piireihin, koillisessa Olovjannajan ja idässä Borzjan piireihin, etelässä Mongoliaan ja lännessä Akšan piiriin. Piirin pohjoisosan halki virtaa Šilkan sivujoki Onon. Koillisosassa sijaitsevat Dahurian luonnonpuistoon kuuluvat Torei-järvet.


title: Ononin piiri

text: Piiriin kuuluu 11 maalaiskuntaa: Bolševik, Builesan, Krasnaja Imalka, Kulusutai, Novyi Durulgui, Novaja Zarja, Razdolnenskoje (keskupaikka Holui-Baza), Tsasutšei, Tšindant, Tut-Haltui ja Verhni Tsasutšei. Hallinnollinen keskus on Nižni Tsasutšein kylä. Asutuskeskuksia on yhteensä 21.


title: Ononin piiri

text: Asukkaat ovat etupäässä venäläisiä ja burjaatteja.


title: Ononin piiri

text: Nižni Tsasutšeista on maantieyhteys aluepiirin pääkaupunkiin Tšitaan, jonne on matkaa 245 kilometriä.


title: Ononin piiri

text: Pääelinkeino on maatalous, joka on keskittynyt viljanviljelyyn, lampaiden- ja karjanhoitoon. Seudun erikoisuutena on kamelien kasvatus. Lisäksi harjoitetaan puunhankintaa ja maataloustuotteiden jalostusta.


title: Ononin piiri

text: Nižni Tsasutšeissa toimii kotiseutumuseo. Paikallislehtenä ilmestyy "Ononskaja zarja" (”Ononin aamunkoitto”). Ononin varrella sijaitsevaa Deljun-Boldokia pidetään yhtenä Tšingis-kaanin syntymäpaikoista.


title: Nuorten näyttely

text: Nuorten näyttely on vuodesta 1939 Helsingin Taidehallissa järjestetty nuorten taiteilijoiden yhteisnäyttely. Näyttely esittelee suomalaisten tai Suomessa asuvien, alle 35-vuotiaiden taiteilijoiden uusia, alle kolme vuotta sitten valmistuneita töitä. Nuorten näyttelyn tuottaa Suomen Taiteilijaseura.


title: Nuorten näyttely

text: Nuorten näyttelyn tradition aloitti Suomen Taideyhdistys, joka joitakin sotavuosia lukuun ottamatta järjesti sen vuosittain 1990-luvulle saakka. 2000-luvulla Nuorten näyttelyn otti vetääkseen Suomen Taiteilijaseura, joka on sittemmin pitänyt sen joka toinen vuosi. Ikäraja oli aluksi 38 vuotta, mutta se laskettiin myöhemmin 35 vuoteen. Nuorten näyttelyyn ovat vuosien saatossa osallistuneet mm. Tove Jansson, Eila Hiltunen, Juhana Blomstedt, Harro Koskinen, Tommi Toija ja Ville Andersson.


title: Nuorten näyttely

text: Näyttely perustuu vapaaseen tarjontaan. Näyttelyyn valittavat teokset valitsee jury, jonka puheenjohtajina ovat viime vuosina toimineet taidemaalari Rauha Mäkilä (2015), kuvanveistäjä Villu Jaanisoo (2013), kuvataiteilija Antti Tanttu (2011) sekä valokuvataiteilija Stefan Bremer (2009).


title: Nuorten näyttely

text: Maecenas Kilta myöntää näyttelyn yhteydessä jaettavan nuoren taiteilijan palkinnon. Sen ovat viime vuosina saaneet kuvataiteilija Pia Sirén (2013) sekä kuvataiteilija, taidegraafikko Ari Pelkonen (s. 1978).


title: Nokia 5030

text: Nokia 5030 on Nokian kehittämä matkapuhelin vuodelta 2009. Se on yhtiön ensimmäinen XpressRadio-malli, ja siinä on sisäänrakennettu antenni.


title: Tamagaki

text: Tamagaki () on japanilainen, šintolaista pyhäkköä, pyhää aluetta tai keisarillista palatsia ympäröivä aita. Tamagakin uskotaan olleen alun perin yksinkertainen risuaita, mutta myöhemmin aitoja on alettu valmistaa erilaisista materiaaleista, kuten puusta, kivestä ja viime vuosina betonista. Materiaalista ja tekniikasta riippuen erityyppisille aidoille voidaan antaa erilaisia kuvailevia nimiä:


title: Tamagaki

text: Muinais- ja keskiajan yksinkertaiset aidat kehittyivät esimodernissa Japanissa monimutkaisemmiksi, kun tolppien väliin lisättiin kattoaiheita, paneleita ja ritilöitä. Esimerkki tällaisesta koristellusta aidasta on Nikkō Tōshō-gūn pääpyhäkön ympärille vuonna 1636 rakennettu "Tōzai sukibei" ().


title: Tamagaki

text: Jos jotakin aluetta ympäröi useampi aita, sisintä aitaa kutsutaan yleensä nimellä "mizugaki" (). Ise-jingūn sisintä pyhäkköä () ympäröi neljä aitaa. Ulkoa sisäänpäin ne ovat: "itagaki" (), ulompi ja sisempi tamagaki ja mizugaki. Isessä aidat erottavat toisistaan erilaisessa yhteiskunnallisessa tai sosiaalisessa asemassa olevat palvojat. Kaikki vierailijat saavat kulkea uloimman itagaki-aidan sisäpuolella, kun taas perinteisesti vain keisarisuvun jäsenet ovat saaneet mennä toisen aidan eli ulomman tamagaki-aidan sisäpuolelle. Nykyään alueelle saavat kuitenkin astua kaikki vaaleilla valitut virkamiehet. Paikalliset pormestarit ja kunnanvaltuustojen jäsenet palvovat ulomman tamagakin sisäreunalla; prefektuurihallinnon edustajat, Isen pyhäkön virkailijat ja elävät kansallisaarteet seisovat ulomman ja sisemmän tamagakin puolivälissä. Japanin pääministeri, parlamentin molempien huoneiden jäsenet ja muut vanhemmat vaaleilla valitut virkamiehet saavat seistä aivan sisemmän tamagakin portin ulkopuolella. Sisemmän tamagakin sisäpuolelle saavat astua vain keisariperheen jäsenet, ja yleensä ainoastaan keisari ja keisarinna pääsevät sisimmän mizugaki-aidan läpi.


title: Muhoksen Musiikkipäivät

text: Muhoksen Musiikkipäivät järjestettiin ensimmäisen kerran heinäkuussa 2009. Musiikkitapahtuman taiteellinen johtaja on sopraano Kaisa Ranta. Seuraavat Muhoksen Musiikkipäivät järjestetään kesällä 2011. Muhoksen Musiikkipäivien järjestävä organisaatio on Muhoksen Musiikkipäivien kannatusyhdistys ry.


title: Sirkka Ruotsalainen

text: Sirkka Ruotsalainen (o.s. Nuormaa; 11. toukokuuta 1901 Tampere – 31. heinäkuuta 1995 Helsinki) oli "Aku Ankka" -lehden sekä Suomen "Valittujen palojen" ensimmäinen päätoimittaja.


title: Sirkka Ruotsalainen

text: Ruotsalainen oli Hilja ja Severi Nuormaan tytär. Ruotsalainen tunsi "Helsingin Sanomien" omistajan Eljas Erkon jo lapsuudestaan alkaen ja työskenteli 1920-luvulla tämän alaisena Suomen Tukholman-lähetystössä. Vuosina 1930–1945 Ruotsalainen oli Erkon yksityissihteerinä ja samalla "Helsingin Sanomien" muoti- ja nuortensivujen toimittajana sekä sarjakuvien suomentajana. Hän oli suomentanut sarjakuvia jo 1920-luvulla "Uuteen Suomeen". Erkko määräsi hänet sodan jälkeen "Valittujen Palojen" ensimmäiseksi päätoimittajaksi.


title: Sirkka Ruotsalainen

text: "Aku Ankan" ensimmäisenä päätoimittajana Ruotsalainen toimi 1951–1968. Tasokkaan suomen kielen vaaliminen alkoi "Aku Ankassa" jo hänen päätoimittajakaudellaan. Juuri Ruotsalainen suomensi lehden historian tunnetuimmat, pääosin Carl Barksin tarinoihin liittyneet lausahdukset, kuten lentäväksi lauseeksi muodostuneen ”Elämme kovia aikoja, ystävä hyvä” (tarinasta "Puhuva koira") ja käsitteen ”höpsismi” (tarinasta "Kruuna vai klaava"). Ruotsalaisen jäätyä eläkkeelle vuonna 1968 "Aku Ankan" seuraavaksi päätoimittajaksi tuli Alli Peltonen, joka oli työskennellyt hänen kanssaan jo "Valituissa Paloissa". Ruotsalainen oli myös "Kippari Kalle" -lehden ensimmäinen päätoimittaja vuosina 1952–1955.


title: Sirkka Ruotsalainen

text: Ruotsalainen suomensi sarjakuvien ohella lasten satukirjoja ja rikosjännäreitä tyttönimellään Sirkka Nuormaa. Hän toimi lisäksi muotisuunnittelijana.


title: Akšan piiri

text: Akšan piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 7 400 neliökilometriä. Asukkaita on 11 700 henkeä (vuonna 2009).


title: Akšan piiri

text: Akšan piiri sijaitsee Taka-Baikalian eteläosassa. Pohjoisessa se rajoittuu Agan Burjatiaan kuuluvaan Duldurgan piiriin, idässä Ononin piiriin, kaakossa Mongoliaan, lounaassa Kyran ja luoteessa Uljotyn piireihin. Seudun halki virtaa Šilkan sivujoki Onon.


title: Akšan piiri

text: Piiriin kuuluu 12 maalaiskuntaa: Akša, Bytev, Kurulga, Mogoitui, Narasun, Novokurgatai, Oroi, Tohtor, Ubur-Tohtor, Ulatša, Ureisk ja Ust-Ilja. Hallinnollinen keskus on Akšan kylä. Asutuskeskuksia on yhteensä 15.


title: Akšan piiri

text: Akšasta on maantieyhteys aluepiirin pääkaupunkiin Tšitaan, jonne on matkaa 269 kilometriä.


title: Akšan piiri

text: Pääelinkeino on maatalous, joka tuottaa viljaa, perunaa, vihanneksia, maitoa, lihaa, munia ja villaa. Lisäksi on metsä- ja elintarviketeollisuutta.


title: Akšan piiri

text: Akšassa toimii kotiseutumuseo. Paikallislehtenä ilmestyy "Selskaja nov". Nähtävyyksiin kuuluvat mm. Akšan linnoituksen jäänteet. Seudulla sijaisee Akšan luonnonsuojelualue.


title: Virttaa

text: Virttaa on noin 600 asukkaan kylä entisessä Alastaron kunnassa Loimaan kaupungissa Varsinais-Suomessa. Kylässä on peruskoulu, joka on aloittanut toimintansa jo vuonna 1877, ja vuonna 1845 valmistunut kirkko. Kylä sijaitsee kantatien 41 varressa, jonka läheisyydessä kylän alueella sijaitsevat myös Alastaron moottorirata ja ilmavoimien käyttämä lentokoneiden varalaskupaikka, ja kylän läheltä kulkee myös seututie 213 Loimaalta Säkylään.


title: Virttaa

text: Maisemaa kylän ympäristössä hallitsee Virttaankangas, jonka tasainen harjumaasto on muodostanut hyvät edellytykset sekä varalaskupaikkaa että moottorirataa varten. Samoin se on mahdollistanut Turun seudun tekopohjavesihankkeen alueella. Virttaankankaalla kulkee myös usean kunnan alueelle ulottuva, ulkoiluun tarkoitettu harjureitti.


title: Virttaa

text: Vuonna 2017 Virttaa valittiin Varsinais-Suomen vuoden kyläksi.


title: Kyran piiri

text: Kyran piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 16 200 neliökilometriä. Asukkaita on 15 700 henkeä (vuonna 2009).


title: Kyran piiri

text: Kyran piiri sijaitsee Taka-Baikalian lounaisosassa. Luoteessa se rajoittuu Krasnyi Tšikoin, pohjoisessa Uljotyn ja koillisessa Akšan piireihin sekä etelässä Mongoliaan.


title: Kyran piiri

text: Piiriin kuuluu 14 maalaiskuntaa: Altan, Biljutui, Gavan, Haptšeranga, Kyra, Ljubov, Mangut, Mihailo-Pavlovsk, Mordoi, Nadjožnyi, Šumunda, Tarbaldžei, Ulhun-Partija ja Verhni Ulhun. Hallinnollinen keskus on Kyran kylä. Asutuskeskuksia on yhteensä 21.


title: Kyran piiri

text: Kyrasta on maantieyhteys aluepiirin pääkaupunkiin Tšitaan, jonne on matkaa 445 kilometriä.


title: Kyran piiri

text: Seudulla asuu venäläisiä, burjaatteja, tataareja, ukrainalaisia ym.


title: Kyran piiri

text: Talous perustui aikaisemmin kaivosteollisuuteen. Nykyään harjoitetaan metsänhankintaa ja pienimuotoista elintarviketeollisuutta. Maatalous on erikoistunut lampaiden ja nautakarjan kasvatukseen sekä viljanviljelyyn.


title: Kyran piiri

text: Piirissä toimii kaksi kotiseutumuseota. Paikallislehtenä ilmestyy "Ononskaja pravda" (”Ononin totuus”). Bylyrassa on kivennäisvesilähteitä, joiden yhteydessä toiminut kylpylä suljettiin vuonna 2003. Seudulla sijaitsee Sohondon luonnonsuojelualue.


title: Emilie Turunen

text: Emilie Turunen (s. 13. toukokuuta 1984 Kööpenhamina) on tanskalainen poliitikko. Hän oli nuorin vuoden 2009 europarlamenttivaaleissa valituksi tullut ja kautta aikain nuorin tanskalaismeppi. Vuodesta 2014 alkaen hän on ollut finanssipalveluyritys Nykreditin tiedotusjohtaja.


title: Emilie Turunen

text: Turunen on opiskellut Roskilden yliopistossa yhteiskuntatieteitä ja asuu poikaystävänsä kanssa Kööpenhaminassa. Ennen valintaansa Euroopan parlamenttiin hän työskenteli sosialistisen kansanpuolueen nuorisojärjestössä. Hän ei puhu suomea, vaikka hänen äitinsä on suomalainen.


title: Emilie Turunen

text: Kun Turunen valittiin Europarlamenttiin, hän kuului Sosialistiseen kansanpuolueeseen, joka on tarkkailijajäsenenä Vihreät / Euroopan vapaa allianssi -ryhmäässä. 21. maaliskuuta 2013 hän siityi Sosiaalidemokraattiseen puolueeseen.


title: Emilie Turunen

text: Valintansa jälkeen Turusesta tuli ryhmänsä varapuheenjohtaja. Hän oli sisämarkkina- ja kuluttajansuojavaliokunnan sekä Kaakkois-Aasian valtuuskunnan jäsen. Lisäksi hänellä on varajäsenyydet muun muassa työllisyys ja sosiaaliasiain valiokunnassa, rahoitus-, talous- ja sosiaalikriisiä käsittelevässä erityisvaliokunnassa sekä Iranin valtuuskunnassa.


title: Seppo Pietikäinen

text: Seppo Antero Pietikäinen (s. 2. heinäkuuta 1949 Pieksämäki) on toimittaja, sanoittaja, kirjailija ja ohjaaja, joka kävi koulua Jyväskylässä ja Tampereella.


title: Seppo Pietikäinen

text:
Pietikäinen opiskeli Lontoossa London International Film Schoolissa filmialaa vuosina 1978-1979. Sieltä palattuaan hän toimi Soundin toimittajana, valokuvaajana, toimitussihteerinä ja kirjakustantamon vetäjänä.
Vuonna 1986 Pietikäinen siirtyi Yleisradion TV1:n palvelukseen, jossa hän toimitti ja juonsi mm. talk-show sarjoja "Kirjan kannet kiinni", "Cosi fan tutti" ja "Nostalgiakesä" sekä yhdessä Maria Guzeninan kanssa popmusiikkisarjoja "Soundcheck" sekä "Linnunradan pianobaari". Yhdessä Walter de Campin kanssa Pietikäinen teki keskustelua herättäneen TV1:n dokumenttisarjan "Verhojen takaa", jossa esiteltiin Helsingin alakulttuuripiirejä.
Vuosien 1997-2006 välisenä aikana Pietikäinen työskenteli juontajana ja musiikkitoimittajana Yleisradion eri radiokanavilla.
Pietikäinen on ohjannut populaarimusiikkiaiheisia filmidokumentteja.


title: Jussiê

text: Jussiê Ferreira Vieira, joka käyttää pelaajanimenään etunimeään Jussiê, (s. 19. syyskuuta 1983 Nova Venécia, Brasilia) on brasilialainen jalkapalloilija. Hän edustaa tällä hetkellä Ranskan pääsarjassa pelaavaa Bordeaux’ta.


title: Jussiê

text: Ammattilaisuransa ensimmäiset vuodet Jussiê pelasi kotimaassaan Cruzeirossa. Vuonna 2003 hänet lainattiin japanilaiseen Kashiwa Reysoliin.


title: Jussiê

text: 30. tammikuuta 2005 Jussiê siirtyi Lensiin 3,5 miljoonan euron siirtosummalla. Hän teki ranskalaisseuran kanssa viisivuotisen sopimuksen.


title: Jussiê

text: Tammikuussa 2007 hän siirtyi lainalle Bordeaux’hon. Hän pelasi ensimmäisen sarjaottelunsa joukkueessa 3. helmikuuta 2007 ottelussa Nicea vastaan. Myöhemmin samana kesänä Bordeaux teki siirrosta pysyvän.


title: Jussiê

text: Vuodesta 2013 Jussiê on pelannut lainasopimuksella dubailaisessa Al Waslissa.


title: Serj Tankian

text: Serj Tankian (s. 21. elokuuta 1967 Beirut, Libanon) on armenialais-yhdysvaltalainen muusikko. Hän asuu nykyään Uudessa-Seelannissa. Hänet tunnetaan parhaiten System of a Down -yhtyeen laulajana, jossa hän soittaa myös kosketinsoittimia ja tarvittaessa kitaraa. Hän oli saanut punkmusiikista vaikutteita nuoruudessaan.


title: Serj Tankian

text: Tankian syntyi Beirutissa ja vietti ensimmäiset vuotensa siellä, ennen kuin muutti perheensä kanssa Los Angelesiin. Lapsena Tankian otti laulu- sekä kitaratunteja muutaman vuoden. Hän opiskeli kauppatieteitä ja omisti pian Ultimate Solutions -tietotekniikkayhtiön. 1990-luvulla Tankian tapasi Daron Malakianin, ja he perustivat yhtyeen, jonka nimeksi tuli "Soil". Yhtye kuitenkin hajosi, mutta myöhemmin sen entiset jäsenet perustivat uuden yhtyeen nimeltä "System of a Down".


title: Serj Tankian

text: System of a Downin lisäksi Serj omistaa oman levy-yhtiön, Serjical Striken, joka tuottaa vaihtoehtomusiikkia. Levy-yhtiön artisteista kuuluisimpana esimerkkinä mainittakoon vuoden 2007 kesällä hitillään "Dance of the Manatee" julkisuuteen noussut Fair to Midland. Serjical Strike on julkaissut myös Bucketheadin "Enter the Chicken" -albumin vuonna 2005, jolla Serj toimi tuottajana. Ensimmäinen yhtiön oma tuotos oli "Serart", joka oli Tankianin ja Arto Tuncboyaciyanin yhteinen projekti. Tankian julkaisi myös ensimmäisen runokirjansa, "Cool Gardens"in, jonka julkaisi MTV Books.


title: Serj Tankian

text: Tankian on vahva aktivisti, joka vastustaa väkivaltaa ja epäoikeudenmukaisuutta. 13. syyskuuta 2001, hieman World Trade Centerin sortumien jälkeen, hän kirjoitti esseen, joka julkaistiin System of a Downin kotisivuilla. Esseen nimi oli "Understanding Oil" . Myöhemmin Sony pyysi tekstiä poistettavaksi. Teksti poistettiin, mutta silti useat ehtivät lukea sen. Eräiden lähteiden mukaan ihmiset ehtivät järkyttyä tekstistä, vaikkei se tiettävästi ollut Tankianin tarkoitus.


title: Serj Tankian

text:
Jonkin verran myöhemmin Tankian perusti Tom Morellon (Audioslaven ja Rage Against the Machinen jäsen) kanssa Axis of Justicen, joka on aktivistijärjestö, jonka tavoitteena on saada nuoria kiinnostumaan politiikasta. 3. tammikuuta 2003 Tankian ja Morello johtivat mielenosoitusta Santa Monicassa, Kaliforniassa. Mielenosoituksen teemana oli köyhien ruoan puute.
Tom Morello on myös mukana Serjin "Imperfect Remixes" levyllä, Reconstructive Demonstrationsiin, Goodbye- Gate 21:sen ja Invisible Love - Deserving?:in Rock Remixseissä.


title: Serj Tankian

text: Tankian on tehnyt myös paljon töitä, jotta Turkki tunnustaisi vuonna 1915 tapahtuneen Armenialaisten kansanmurhan. Tankian esiintyi muun muassa kertojaäänenä Diran Noubarin dokumentissa Armenia, A Country under Blockade (2005), joka kertoi Turkin laittoman saarron vaikutuksista Armeniaan.


title: Serj Tankian

text: Serj Tankianin levy "Elect the Dead" julkaistiin maailmanlaajuisesti 23. lokakuuta 2007. (Joissakin maissa ennemmin, muun muassa Suomessa 17. lokakuuta 2007.)


title: Serj Tankian

text: Serj Tankian konsertoi Suomessa kesällä 2008, Seinäjoen Provinssirockissa ja 2010 Sonispheressä, Porissa.


title: Serj Tankian

text:
"Imperfect Harmonies" julkaistiin Suomessa syyskuussa 2010.
Maaliskuussa 2011 Serj julkaisi remixejä Imperfect Harmoniesin lauluista sisältävän Imperfect Remixes:in


title: Serj Tankian

text: Serj julkaisi 22. maaliskuuta vuonna 2011 Glaring Through Oblivion -runokirjan.


title: Koverhar

text: Koverhar on teollisuusalue ja syväsatama Hangon Lappohjan kylän naapurissa.


title: Koverhar

text: Koverharissa toimi FNsteel Oy:hyn (ennen Ovakoon) kuuluva terästehdas, jonka alueella oli myös teollisuussatama. Yhtiön Suomen toimintojen lakkauttamisesta ilmoitettiin kesäkuussa 2012.


title: Koverhar

text: Alueelle on Lappohjan rautatieasemalta neljän kilometrin mittainen pistorata.


title: Koverhar

text: Koverharin satamasta lähtee maakaasuputkijunia Riihimäelle.


title: Koverhar

text: Vanhat kirjoitusmuodot: "Karffuesarhe", "Karffusarhe" (1410), "Kouerhar" (1549), "Koffuerhar" (1552). 1700- ja 1800-luvun kirkonkirjoissa käytetään muotoa "Kofverhag". Vaihtelevat vanhat kirjoitustavat eivät anna selkeää pohjaa tulkinnalle, mutta lienee selvää, että aluksi on ollut suomenkielinen nimi, josta "Koverhar" on äännemukaelma. "Koverhar" muoto tuli ilmeisesti yleisempään käyttöön terästehtaan perustamisen (noin 1960) jälkeen. Siitä taas nykyinen suomenkielinen "Koverhaara" on myöhempi mukaelma. Alkuperäisen nimen loppuosa "alho" > "arho" tavataan eräissä lounaissuomalaisissa paikannimissä tarkoittamassa notkelmaa tai syvännettä. Vanhimmissa merkinnöissä mahdollisesti esiintyvä alkuosa "karva" sisältyy eräisiin muihinkin kylänimiin. Toisaalta alkuosaan saattaa sisältyä sana "kovero" eli sisäänpäin kaareva, kovera (rantaviiva). Erään tulkinnan mukaan nimi on ollut alkuaan juuri merenpoukaman nimi.


title: Koverhar

text: "Svenska ortnamn i Finland" -teoksessa (4. painos 1984) kylän viralliseksi suomenkieliseksi nimeksi mainitaan "Koverhaara". Hangon kaupungin tiedostoissa kylän nimi esiintyy vain muodossa "Koverhar".


title: Daron Malakian

text: Daron Vartan Malakian (s. 18. heinäkuuta 1975 Hollywood, Kalifornia) on alternative metal -yhtye System of a Downin kitaristi, laulaja ja lauluntekijä. Yhtye on ollut tauolla vuodesta 2006 lähtien, ja tällä hetkellä hän on perustamansa Scars on Broadway -nimisen yhtyeen laulaja/kitaristi ja lauluntekijä.


title: Daron Malakian

text: Daron syntyi heinäkuun 18. päivänä vuonna 1975 Vartan ja Zepur Malakianille Hollywoodissa, Los Angelesissa. Hänen vanhempansa olivat vuotta aiemmin muuttaneet pakoon kotimaansa levottomuuksia. Daron oli perheen ainut lapsi, ja hän on ainut System of a Downin jäsen, joka on syntynyt Yhdysvaltojen rajojen sisäpuolella. Hänen lapsuudessaan taide oli aina läsnä, sillä hänen isänsä, Vartan Malakian, oli tuottelias taidemaalari ja äiti kuvanveistäjä. Perhe kävi usein museoissa ja taidenäyttelyissä. Malakianit eivät olleet varakkaita, ja Daronin ensimmäiset kolmetoista ikävuotta perhe asui yhden makuuhuoneen asunnossa Hollywoodin 'slummikortteleissa'. Viimein he kuitenkin saivat säästettyä rahaa ostaakseen talon, jossa Daron sai ensimmäistä kertaa oman huoneen. Koska Daron oli ainoa lapsi ja perhe asui pienessä asunnossa, hän vietti lapsuutensa omiin mietteisiinsä vajonneena. Daron on kertonut että hänen lapsuudenystävänsä olivat hänen kaksi serkkuaan, mutta hän oli silti yksinäinen. ""Minulla oli kyllä leluja, mutta olin aika yksinäinen."" Tästä syystä Daron onkin tottunut säveltämään omissa oloissaan.


title: Daron Malakian

text: Daron ryhtyi levykeräilijäksi jo neljävuotiaana, jolloin hän rupesi ihailemaan KISSin naamiosankareita. Hän kiinnostui metallimusiikista kuunneltuaan serkkunsa KISS-äänitettä. Daron ihastui yhtyeeseen ja halusi itsekin ruveta samanlaiseksi rocktähdeksi. Daron halusi ruveta soittamaan rumpuja, mutta hänen vanhempansa kieltäytyivät ja ostivat hänelle kitaran, koska rumpuja ei saatu säädettyä hiljaiseksi. Musiikki oli Daronin ensirakkaus, mutta hänen täytyi hankkia itselleen koulutus. Musiikkimaailman mielikuvituksellisen säihkeen lumoamalle Daronille koulu ei kuitenkaan maistunut, ja luova poika reagoi usein kapinoimalla.


title: Daron Malakian

text: Daronin ollessa 11-vuotias perhe muutti Glendaleen, jossa Daron kävi Rooseveltin ala-astetta, sitten Rose ja Alex Pilibosin yksityiskoulua ja sen jälkeen Glendalen high schoolia. Daron teki koulussa kaikkea muuta kuin opiskeli. Hän lintsasi paljon tunneilta, ja jos hän joskus oli tunneilla, hän ei jaksanut kuunnella, mitä opettaja puhui.


title: Daron Malakian

text: Murrosikä ja metallimusiikki olivat sen verran rankka yhdistelmä, että Daronin koulunkäyti alkoi kärsiä. Luokkakaverit kuuntelivat vapaa-ajalla MC Hammerin hittejä, mutta 15-vuotias Daron ei ollut kiinnostunut listapopista eikä paljon muustakaan ja jätti väliin esimerkiksi koulun valmistujaisjuhlat.


title: Daron Malakian

text: Malakian tapasi Serj Tankianin jo kouluaikoina, mutta heidän kahdeksan vuoden ikäeron takia he tapasivat uudelleen vasta vuonna 1992, kun Serj ja hän työskentelivät eri projekteissa samassa levytysstudioissa. Parivaljakko muodosti yhtyeen nimeltä Soil. Bändin manageriksi hommattiin Shavo Odadjian, joka päätyi lopulta rytmikitaristiksi. Soil hajosi vuonna 1994, mutta kolmikko Malakian, Tankian ja Odadjian jatkoivat yhdessä ja perustivat pian uuden bändin nimeltä Victims of a Down, jonka nimi vaihdettiin pian tutumpaan muotoon System of a Down. Syynä tähän oli halu päästä levykaupassa lähelle Slayeria. Odadjian vaihtoi pian bassoon ja rumpaliksi hän ja Malakian pyysivät Ontronik Khachaturianin, jonka kanssa he olivat soittaneest Snowblind-nimisessä yhtyeessä. Khachaturian vaihtui vuonna 1997 John Dolmayaniin, joka soittaa yhtyeessä vielä nykyäänkin. SOAD julkaisi omaa nimeänsä kantavan esikoisalbuminsa vuonna 1998, mutta kansainvälisen läpimurtonsa yhtye teki vuoden 2001 albumilla "Toxicity". Sitä seurasivat vuoden 2003 "Steal This Album!," vuonna 2005 usein "Toxicity"akin arvostetumpi "Mezmerize", sekä vuonna 2006 "Hypnotize", jonka jälkeen yhtye vetäytyi tauolle.


title: Daron Malakian

text: System of a Downin alkuaikoina kaikkien yhtyeen jäsenten kasvot oli maalattu, niin myös Daronin. Malakianilla oli myös lyhyet hiukset, jotka olivat usein pompulalla pään päällä, joskus jopa pinkkeinä.


title: Daron Malakian

text: Malakian on kirjoittanut suuren osan System of a Downin kappaleista ja laulaa itse monissa kappaleissa. Yhtyeen studioalbumeilla on julkaistu vain neljä sellaista kappaletta, joita Malakian ei ole ollut tekemässä. Malakian sanoo (11/2006 Suosikin) Slayer-jutussa, että kaksi hänen kaikkien aikojen suosikkiaan ovat Slayer ja Beatles. Daron on kertonut, että hänellä on tonneittain materiaalia soololevyä varten ja aikoo tehdä jotain omaa kuten yhtyetoverinsa, laulaja Serj Tankian. Daron on parhaillaan toisen Scars on Broadway -sooloalbumin kimpussa. Hän kuitenkin korostaa, että System of a Down ei ole hajoamassa. Nykyään hän asuu Glendalessa Kaliforniassa.